Dame i gospodo, ne počinjemo sednicu, ovo je upravo obaveštenje o tome, molim da ga uvažite - u skladu sa članom 80. stav 3, a polazeći od ovlašćenja iz člana 28. Poslovnika Narodne skupštine Republike Srbije, da bih omogućio usklađen rad odbora Skupštine u vezi sa današnjim tačkama dnevnog reda, odlažem početak sednice za danas u 15,00 sati. U međuvremenu tri skupštinska odbora će zasedati - Odbor za finansije, Odbor za pravosuđe i upravu i Zakonodavni odbor; tako bi se njima omogućilo da donesu odgovarajuće odluke, pre svega u vezi sa 2. tačkom dnevnog reda današnje sednice, da bismo imali kompletan predlog. Molim vas da ovo uvažite. Sednicu ćemo početi u 15,00 sati. Hvala lepo. (Sednica je počela u 15,20 časova. Predsedava Predrag Marković, potpredsednik Narodne skupštine Republike Srbije.)
Poštovane dame i gospodo narodni poslanici, otvaram sednicu Trećeg vanrednog zasedanja Narodne skupštine Republike Srbije u 2004. godini. Obaveštavam vas da, prema službenoj evidenciji, današnjoj sednici prisustvuje 171 narodni poslanik. Radi utvrđivanja kvoruma za rad Narodne skupštine, molim narodne poslanike da ubace svoje identifikacione kartice u poslaničke jedinice. Konstatujem da je, primenom elektronskog sistema za glasanje, utvrđeno da su u sali prisutna 142 narodna poslanika i da, prema tome, postoji kvorum za rad Narodne skupštine. Obaveštavam vas da su sprečeni da prisustvuju sledeći narodni poslanici: Nataša Mićić, Milan Radulović, Arsen Kurjački, Goran Davidović i Suzana Grubješić. Saglasno članu 80. stav 2. Poslovnika Skupštine Republike Srbije, obaveštavam vas da smo ovu sednicu sazvali, u dogovoru sa predsednicima poslaničkih grupa u Narodnoj skupštini, u roku kraćem od roka utvrđenog u članu 80. stav 1. Poslovnika Narodne skupštine zbog potrebe da Narodna skupština što pre donese zakone i odluke iz dnevnog reda koje su u ovom zahtevu za održavanje Trećeg vanrednog zasedanja Narodne skupštine Republike Srbije utvrdila 103 narodna poslanika. Pošto su se stekli uslovi, predlažem da konstatujemo potvrđivanje mandata narodnim poslanicima u Narodnoj skupštini Republike Srbije za upražnjena poslanička mesta, kako bismo omogućili njihovo učešće u radu Narodne skupštine. Uručen vam je izveštaj Republičke izborne komisije o izboru narodnih poslanika radi popune upražnjenih poslaničkih mesta u Narodnoj skupštini Republike Srbije. Takođe, uručen vam je izveštaj Administrativnog odbora, koji je utvrdio da su se stekli uslovi za potvrđivanje mandata narodnim poslanicima, sa predlogom da Narodna skupština, shodno članu 27. stav 5. Zakona o izboru narodnih poslanika, konstatuje potvrđivanje mandata narodnim poslanicima: - Živanu Vladimiroviću, Nikoli Todoroviću, Goranu Dunjiću, dr Milomiru Dunjiću, Nikoli Laliću, Milanu Veselinoviću, Bobanu Vojinoviću, Nenadu Mitroviću, Miti Avramovu, Gordani Gajić, Vučeti Toškoviću, Stojanu Cvetkoviću, Zlatku Radiću, Goranu Jociću, Ivanu Radiću, Rodoljubu Gačeviću, Stevici Deđanskom, Srboljubu Marinkoviću, Milivoju Vukoviću, dr Zoranu Mašiću, Lazaru Čaviću i Tihomiru Đuričiću, izabranim sa izborne liste Srpska radikalna stranka – dr Vojislav Šešelj; - Mileni Milošević, Milanu Markoviću, Marku Đurišiću, Goranu Kneževiću, Aniti Beretić, mr Bojanu Pajtiću, Milanu Stanimiroviću, Milovanu Markoviću, Slobodanu Mihajloviću, Čedomiru Petkoviću, Dobrici Jankoviću, Bošku Ristiću i dr Zoranu Mićoviću, izabranim sa izborne liste Demokratska stranka – Boris Tadić. Na osnovu izveštaja Republičke izborne komisije i izveštaja i predloga Administrativnog odbora, a shodno članu 27. stav 5. Zakona o izboru narodnih poslanika, konstatujem potvrđivanje mandata narodnim poslanicima: Živanu Vladimiroviću, Nikoli Todoroviću, Goranu Dunjiću, dr Milomiru Dunjiću, Nikoli Laliću, Milanu Veselinoviću, Bobanu Vojinoviću, Nenadu Mitroviću, Miti Avramovu, Gordani Gajić, Vučeti Toškoviću, Stojanu Cvetkoviću, Zlatku Radiću, Goranu Jociću, Ivanu Radiću, Rodoljubu Gačeviću, Stevici Deđanskom, Srboljubu Marinkoviću, Milivoju Vukoviću, dr Zoranu Mašiću, Lazaru Čaviću, Tihomiru Đuričiću, Mileni Milošević, Milanu Markoviću, Marku Đurišiću, Goranu Kneževiću, Aniti Beretić, mr Bojanu Pajtiću, Milanu Stanimiroviću, Milovanu Markoviću, Slobodanu Mihajloviću, Čedomiru Petkoviću, Dobrici Jankoviću, Bošku Ristiću i dr Zoranu Mićoviću. Čestitam narodnim poslanicima na izboru i molim da novoizabrani narodni poslanici uđu u salu i prisustvuju glasanju. Sačekaćemo samo malo. Novoizabranim poslanicima iz elektronske službe dele kartice. Možemo da nastavimo rad. Dostavljen vam je zapisnik sednice Drugog vanrednog zasedanja Narodne skupštine Republike Srbije u 2004. godini, održane 12. februara 2004. godine. Pošto današnjoj sednici prisustvuje više od 126 narodnih poslanika, konstatujem da postoji kvorum za usvajanje zapisnika sa prethodne sednice, po članu 82. stav 3. Poslovnika. Obaveštavam vas da je proverom u službi za poslove Administrativnog odbora utvrđeno da tom odboru niko od narodnih poslanika nije dostavio u pisanom obliku primedbe na zapisnik sa navedene sednice. Stavljam na glasanje Zapisnik sednice Drugog vanrednog zasedanja Narodne skupštine Republike Srbije u 2004. godini, održane 12. februara 2004. godine. Za 192, nije glasalo 18, ukupno 210 prisutnih narodnih poslanika. Konstatujem da je Narodna skupština većinom glasova usvojila zapisnik sednice Drugog vanrednog zasedanja Narodne skupštine Republike Srbije u 2004. godini, održane 12. februara 2004. godine. Poštovane dame i gospodo narodni poslanici, uz saziv Trećeg vanrednog zasedanja Narodne skupštine Republike Srbije u 2004. godini, koje je sazvano na zahtev 103 narodna poslanika, saglasno članu 79. stav 3. Ustava Republike Srbije i članu 162. Poslovnika Narodne skupštine Republike Srbije, dostavljen vam je zahtev za održavanje Trećeg vanrednog zasedanja, sa utvrđenim dnevnim redom sadržanim u tom Zahtevu. Kao što ste mogli da vidite, za Treće vanredno zasedanje Narodne skupštine Republike Srbije u 2004. godini utvrđen je sledeći D n e v n i r e d: 1. Predlozi odluka o stavljanju van snage Odluke o izboru guvernera Narodne banke Srbije i Odluke o izboru predsednika i članova Saveta Narodne banke Srbije, koje su podnela 72 narodna poslanika, 2. Predlozi odluka o izboru guvernera Narodne banke Srbije i predsednika i članova Saveta Narodne banke Srbije, koje je podneo Odbor za finansije Narodne skupštine Republike Srbije, 3. Predlog odluke o razrešenju i imenovanju članova Republičke izborne komisije i njihovih zamenika, koji je podneo narodni poslanik Dejan Mihajlov, 4. Predlog zakona o dopuni Zakona o izboru predsednika Republike, koji je podneo narodni poslanik Dejan Mihajlov, 5. Predlog zakona o izmenama Zakona o izboru predsednika Reupblike, koji su podnela 82 narodna poslanika poslaničke grupe Srpske radikalne stranke, 6. Predlog zakona o izmenama i dopunama Zakona o izboru narodnih poslanika, koji su podnela 53 narodna poslanika poslaničke grupe Demokratske stranke Srbije, 7. Predlog odluke o imenovanju zamenika sekretara Narodne skupštine Republike Srbije, koji je podneo Administrativni odbor Narodne skupštine Republike Srbije. Imamo predlog za spajanje rasprave. Narodni poslanik Dejan Mihajlov, na osnovu člana 86. i člana 136. Poslovnika Narodne skupštine, predložio je da se spoji rasprava o Predlogu zakona o dopuni Zakona o izboru predsednika Republike, koji je podneo narodni poslanik Dejan Mihajlov i Predlogu zakona o izmenama Zakona o izboru predsednika Republike, koje su podnela 82 narodna poslanika poslaničke grupe Srpske radikalne stranke (4. i 5. tačka dnevnog reda). Da li narodni poslanik Dejan Mihajlov želi reč? (Ne.) Hvala. Stavljam na glasanje ovaj predlog. Za 101, protiv 21, uzdržan jedan, nije glasalo 90, od 213 narodnih poslanika. Konstatujem da Narodna skupština većinom glasova nije prihvatila ovaj predlog. Prelazimo na 1. tačku dnevnog reda: - PREDLOZI ODLUKA O STAVLjANjU VAN SNAGE ODLUKE O IZBORU GUVERNERA NARODNE BANKE SRBIJE I ODLUKE O IZBORU PREDSEDNIKA I ČLANOVA SAVAETA NARODNE BANKE SRBIJE Primili ste predloge odluka koje su podnela 72 narodna poslanika. Primili ste amandmane koje su na predloge odluka podneli narodni poslanici Nemanja Šarović, Vojislav Milajić, Igor Mirović i Miljko Četrović. Primili ste izveštaje Odbora za finansije i Zakonodavnog odbora. Na sednici Odbora za finansije mišljenje je izdvojio narodni poslanik mr Nenad Bogdanović, predsednik Odbora. Podsećam vas, da prema članu 156. stav 3, a shodno članu 90. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Da li postoji neki drugi predlog? (Ne.) Pošto ukupno vreme rasprave za poslaničke grupe iznosi pet časova, konstatujem da je vreme rasprave po poslaničkim grupama sledeće... Dobijam obaveštenje od sekretara da će to Služba da uradi. Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika. Saglasno članu 156. Poslovnika Narodne skupštine, otvaram jedinstveni pretres o predlozima odluka, s tim što napominjem da će Narodna skupština posebno odlučivati o stavljanju van snage Odluke o izboru guvernera Narodne banke Srbije, a posebno o stavljanju van snage Odluke o izboru predsednika i članova Saveta Narodne banke Srbije. Da li predstavnik predlagača, narodni poslanik Goran Paunović, želi reč? (Da.)
Dame i gospodo narodni poslanici, na osnovu člana 116. stav 2. i člana 130. Poslovnika Narodne skupštine Republike Srbije podnosimo Predlog odluke o stavljanju van snage Odluke o izboru guvernera Narodne banke Srbije i predsednika i članova Saveta Narodne banke Srbije, budući da su ispunjeni uslovi iz člana 157. Poslovnika Narodne skupštine Republike Srbije da se odluka donese po hitnom postupku. Osnov za donošenje odluke je sadržan u članu 130. Poslovnika Narodne skupštine Republike Srbije i odredbi Poslovnika prema kojoj se glasanje prilikom koga je izvršena zloupotreba elektronskog sistema za glasanje poništava (član 116. stav 2. Poslovnika). Na sednici 14. vanrednog zasedanja Narodne skupštine u 2003. godini, održanoj 22. jula 2003. godine, Narodna skupština je glasala za Predlog odluke za izbor guvernera Narodne banke Srbije. Glasanje je bilo javno, upotrebom elektronskog sistema za glasanje. Prema Ustavu Srbije, Narodna skupština odlučuje većinom glasova na sednici kojoj prisustvuje većina od ukupnog broja narodnih poslanika - član 80. stav 1. Ustava Srbije. Znači, da bi bila izglasana odluka o izboru guvernera Narodne banke Srbije neophodno je bilo da na sednici na kojoj se glasa bude prisutno najmanje 126 narodnih poslanika. Isto pravilo ponavlja i Poslovnik. "Kvorum za rad Narodne skupštine u danima za glasanje, prilikom usvajanja zapisnika sa prethodne sednice i utvrđivanja dnevnog reda, kao i na konstitutivnoj sednici Narodne skupštine, postoji ako je na sednici Narodne skupštine prisutno najmanje 126 narodnih poslanika" - član 82. stav 3. Poslovnika. "Kvorum se utvrđuje primenom elktronskog sistema za glasanje na taj način što je svaki poslanik dužan da se identifikuje prilikom ulaska u salu ubacivanjem identifikacione kartice u poslaničke jedinice" - član 82. stav 4. Poslovnika. Prema računarskom izvodu o prisutnim narodnim poslanicima, na sednici prilikom glasanja o Predlogu odluke o izboru guvernera Narodne banke Srbije bilo je prisutno 126 narodnih poslanika. Opšte je poznato da jedan broj narodnih poslanika 22. jula 2003. godine, kada je glasano o Predlogu odluke, nije bio prisutan u sali u kojoj se održavala sednica Narodne skupštine. Sve to nedvosmisleno ukazuje na dve bitne činjenice: prvo, da je prilikom glasanja o Predlogu odluke od 22. jula 2003. godine došlo do zloupotrebe elektronskog sistema za glasanje (tako što je evidentirano prisustvo na sednici jednog broja narodnih poslanika i pored toga što oni nisu bili prisutni); drugo, da je broj narodnih poslanika koji su na sednici 22. jula 2003. godine glasali o Predlogu odluke o izboru guvernera Narodne banke bio manji od 126, što znači da za usvajanje Predloga odluke nije postojao, Ustavom Srbije i Poslovnikom, propisan broj narodnih poslanika, tj. nije postojao kvorum. Pošto nije postojao kvorum, nije usvojen ni Predlog odluke o izboru guvernera Narodne banke Srbije. Prema Poslovniku, glasanje prilikom koga je izvršena zloupotreba elektronskog sistema za glasanje obavezno se poništava (član 116. stav 2. Poslovnika), čak i kada zloupotreba elektronskog sistema uopšte nije uticala na rezultat glasanja, a ovde jeste uticala. Poništaj glasanja, sa druge strane, neminovno sa sobom povlači stavljanje van snage akta koji je posledica neregularnog tj. poništenog glasanja. U ovom slučaju to je pojedinačni akt, tj. odluka o izboru guvernera Narodne banke Srbije. Stoga se u članu I Predloga ove odluke stavlja van snage Odluka o izboru guvernera Narodne banke Srbije, predsednika i članova Saveta Narodne banke Srbije, koja je objavljena u "Službenom glasniku Republike Srbije" broj 74/03. Budući da se u javnosti postavlja pitanje ovlašćenja guvernera koji treba da bude izabran u odnosu na akte koje je doneo nelegalno izabran guverner, odlukom se direktno propisuje važenje svih akata koje je doneo neregularno izabran guverner, ali i mogućnost njihove pojedinačne suspenzije. Svi akti koje je doneo neregularno izabran guverner ostaju na snazi i proizvode pravno dejstvo, što nalažu razlozi pravne sigurnosti. Sa druge strane, novoizabrani guverner ovlašćuje se da stavi van snage akte neregularno izabranog guvernera, ali ti akti novoizabranog guvernera ne mogu imati povratno dejstvo. Na kraju, u članu III Predloga odluke predviđeno je da Odluka o stavljanju van snage Odluke o izboru guvernera Narodne banke Republike Srbije stupa na snagu danom njenog objavljivanja u "Službenom glasniku Republike Srbije". Za sprovođenje odluke nije potrebno obezbediti dodatna finansijska sredstva iz budžeta Srbije. Odluka o izboru guvernera Narodne banke Srbije pravno gledano nikada nije ni usvojena, jer za njeno usvajanje nije postojao Ustavom Srbije i Poslovnikom predviđen kvorum, niti je usvojen zapisnik sa sednice, a proizvodi pravno dejstvo. Čitava jedna institucija, veoma bitan državni organ, Narodna banka Srbije, ima na čelu guvernera koji to nije ni po Ustavu Srbije, ni po Poslovniku. Produžetak takvog stanja mogao bi da ima veoma štetne posledice na rad državnih organa, život građana, legalnost i legitimnost predstavljanja Republike Srbije u međunarodnim finansijskim institucijama. Pošto je spojena rasprava, na osnovu svega iznetog, poslanička grupa G17 plus predlaže Narodnoj skupštini Republike Srbije da donese sledeću odluku: 1) stavlja se van snage Odluka o izboru guvernera Narodne banke Srbije ("Službeni glasnik Republike Srbije" broj 74/03); 2) novoizabrani guverner Narodne banke Srbije može doneti akte kojima stavlja van snage akte guvernera Narodne banke Srbije, čiji se izbor ovom odlukom stavlja van snage; akti novoizabranog guvernera Narodne banke Srbije ne mogu imati povratno dejstvo; 3) ova odluka stupa na snag danom objavljivanja u "Službenom glasniku Republike Srbije". Zahvaljujem.
Da li izvestioci nadležnih odbora žele reč. Odbor za finansije – mr Nenad Bogdanović, predsednik Odbora? (Ne.) Zakonodavni odbor – Miloš Aligrudić? (Ne.) Da li narodni poslanik mr Nenad Bogdanović, koji je izdvojio mišljenje, želi reč? (Da.)
Dame i gospodo poštovani poslanici, isto kao i moj prethodnik moraću da čitam ovo, pošto je malo komplikovanija materija, priznajem; nažalost, ona nije bila komplikovana za one koji predlažu nezakonite akte. Nema spora da se kod glasanja za izbor guvernera gospođe Kori Udovički desilo ono što se desilo i to se,na kraju krajeva, priznalo i došli smo u jednu situaciju danas na Odboru za finansije da dobijemo kao predlog i za ovu skupštinu nešto što je prevazišlo to što se tog dana desilo. Znači, ovim predlogom praktično pravno nasilje dostiže vrhunac. A zašto? Osnovno ustavno načelo u svim demokratijama, sada ću da pročitam na isti način kao moj prethodnik, jeste načelo pravne sigurnosti. Ono je zagarantovano i u Ustavu Republike Srbije. Načelo pravne sigurnosti ustanovljeno je u cilju zaštite trećih savesnih lica, dakle svih onih kojima su obnarodovani i konačni pravni akti, bilo zakoni ili neke druge odluke koje donosi parlament. Pitanje kvoruma se utvrđuje saglasno odredbama Poslovnika o radu parlamenta i u određenom roku. Poništavanje bilo kojeg akta, odluke, zakona koje je doneo raniji parlament predstavljalo bi opasan presedan i ne samo da narušava načelo pravne sigurnosti, već negira i temeljni princip demokratije. Slažem se, nije prvi put, i uvek je loša. Ko god to da radi, u kojoj god koaliciji, u kojoj varijanti, uvek je to loše. Šta bi se ovim stvorilo kao mogućnost, da svaka parlamentarna grupa, politička stranka ili više njih u određenom trenutku postavi pitanje kvoruma za neki raniji doneti akt, zakon, odluku o izboru i slično. Time bi se narušile mnoge institucije, jer bi se namerno ili slučajno, kao što su neki već radili ovde, moglo postaviti pitanje izbora i konstituisanja mnogih institucija koje prema Ustavu bira Narodna skupština. (DušanProroković dobacuje sa mesta, ali se ne razume.) Vi ste nevaspitani, ali ću nastaviti dalje, imate pravo da budete nevaspitani, jer vas očigledno niko ne opominje da ne budete nevaspitani. Moglo bi se postaviti pitanje važenja mnogih zakona u trenutku kada to bude odgovaralo nekoj od poslaničkih grupa ili političkih partija. Pravne posledice poništaja zakona, a i poništaja odluka o izboru određenih funkcionera u ključnim institucijama kao što su Ustavni sud, Vrhovni sud, drugi sudovi, nesagledive su u odnosu na pravnu sigurnost i pouzdanost države prema inostranim partnerima. Treba imati u vidu da je Ustavni sud Srbije odbio da raspravlja o ustavnosti i zakonitosti odluke o izboru guvernera i Saveta Narodne banke Srbije i to je posebna vrsta akta koji donosi Narodna skupština na osnovu svog ustavnog ovlašćenja. Znam da za legaliste sve ovo nije važno, ali ću i dalje nastaviti da čitam. Neki samo pričaju o legalizmu, tačno. Treba imati u vidu i to da se nijedan sud nije izjasnio o činjeničnim i pravnim pitanjima odluke koja se poništava, a u to verujem. Sada ću se tu zaustaviti, neću da čitam dalje, ovaj materijal imate. A zašto neću da čitam dalje? Nije sporno da vi imate pravo da dajete nezakonite predloge, na kraju krajeva o tome će se izjašnjavati oni koji treba da se izjašnjavaju. Znam da smo mi, kada smo preuzeli gradsku vlast, pokušali da uradimo nešto slično i to znaju neki ljudi koji sede u Demokratskoj stranci Srbije u ovom parlamentu. Mi smo pokušali da poništimo odluku prethodnog Izvršnog odbora oko dodele stanova u Gradskoj skupštini. Uzeli smo 50 stvarno najgorih slučajeva od 750, prethodni Izvršni odbor dodelio je stanove onima koji su došli sa ulice. Svi sudovi o kojima sam govorio, Okružni sud, Vrhovni sud, poništili su nam takvu odluku i vratili nas u redovan sudski proces, sa obrazloženjem da je nemoguće tako raditi, jer je to nezakonito. To ljudi koji se bave mnogo više pravom znaju, a danas sam na Odboru za finansije apelovao na predlagače da ne rade ovo, jer postoje mnogi drugi načini, da se čak možda u kraćem roku sve ovo završi, da, promeni zakon, za one koji ne znaju, da se izvrši promena zakona a da se kroz promenu omogući smena Kori Udovički. Postoji još jedan jednostavniji način, da se donese odluka o formiranju Vlade, da sa gospođom Kori Udovički sednu i ona bi odmah podnela ostavku, kao što je rekla, i da postave guvernera kako god žele. Zašto se to tako ne radi, zašto se ovo radi kršenjem zakona, meni nije baš potpuno jasno, a ima tu raznih objašnjenja za to. Verovatno ćemo imati priliku da o tome slušamo i ubuduće, a ono što bih još jedanput predložio onome ko je dao ovakav predlog i apelovao – ne radite ono što će vam se obiti o glavu.
Hvala vam, gospodine Bogdanoviću. Molim vas, više puta su me opominjali, i za stolom a i iz poslaničkih klupa, da je vaše vreme isteklo, ali poznato je da sam tolerantan prema tome i drago mi je da ste obrazložili svoj stav, ali vas molim, ne vas lično, nego sve poslanike, svi smo se složili u predizbornoj kampanji i nadam se da ćemo to pokazati u ovoj skupštini, da je neophodno da se ova institucija uspostavi stvarno kao najviša institucija, ali to onda znači i međusobno poštovanje i poštovanje svih institucija. Molim vas da ne iznosimo lažne činjenice o Ustavnom sudu, koji je bio nesporna institucija u prethodnom periodu i svi smo bili vrlo ljuti što parlament nije sprovodio odluke Ustavnog suda. Ustavni sud je u pismu predsednici Nataši Mićić preporučio da Narodna skupština reši ovo pitanje. Molim vas, da li predsednici poslaničkih grupa žele reč? Da li želite repliku? Izvinite, molim vas, replika, gospodin Paunović. Stvarno nisam shvatio da ste pomenuti.
Koliko sam shvatio na osnovu izveštaja Odbora za finansije, gospodin Nenad Bogdanović treba da obrazloži predlog Odbora za finansije, koji prihvata Predlog odluke o stavljanju van snage Odluke o izboru guvernera Narodne banke Srbije. Ne znam da li je gospodin Bogdanović ovde u svojstvu narodnog poslanika ili predsednika Odbora za finansije. Istovremeno, možda bi zaista bilo korisno da gospodin Bogdanović ipak objasni Narodnoj skupštini šta se desilo.
Molim vas, da li predsednici poslaničkih grupa žele reč? Izvolite gospodine Nikoliću. Izvinite, hoćete repliku gospodine Bogdanoviću? Molim vas, jedna rečenica. Gospodine Bogdanoviću, da li je replika? (Nije.) Izvolite onda - jedna rečenica.
Zamolio bih gospodina Paunovića da buduće samo malo bolje prati tok sednice. Odbio sam da dam izveštaj, na to imam pravo kao predsednik Odbora, ali sam izdvojio mišljenje i u tom smislu sam ovde diskutovao. Znači, ništa nisam pogrešno uradio, ali polako, naučiće se, nije problem.
Izvolite, gospodin Tomislav Nikolić.
Dame i gospodo narodni poslanici, evo dočekasmo da vi jedni drugima opraštate vreme po osnovu da vam je isteklo vreme, a zaista se ne ljutim što koristite malo više ovu govornicu nego što bi Poslovnik dozvoljavao i mislim da se neki građani Srbije tek navikavaju na skupštinsku atmosferu. I ova tačka dnevnog reda je znak da se neki tek navikavaju, a da neki koji vrlo dobro znaju šta je Narodna skupština i kako bi u njoj trebalo da se radi svesno učestvuju u obmanjivanju građana u pripremama za jednu vladu koja će ponovo da radi po sistemu ucena, a to znači koja će kratko da traje. Šta da kažem kada je gospodin Bogdanović podsetio na našu trogodišnju borbu u Narodnoj skupštini jednom rečenicom, da je ovaj zakon retroaktivan i da ga ne treba doneti. E, moj gospodine Bogdanoviću, doneli ste na desetine takvih zakona za ove tri godine, a to samo zato što su osvetnici 2000. godine ušli u Skupštinu, i ponovo neki novi osvetnici 2004. godine. Ovakve odluke predlažu osvetnici, ne predlažu razumni ljudi. I, najlakše bi bilo nama, radikalima, da posmatramo šta radite od parlamenta, da u tome uživamo. Ali ne vredi, parlament je mnogo ozbiljnija i svetija stvar nego što vi smatrate da jeste. Na šta će da liči parlament ako ga vodimo na ovaj način. Da li je igde utvrđeno kako su pokradeni glasovi pri izboru guvernera Narodne banke. Jasno je da je guverner izabran krađom glasova i tu nema nikakvog spora, i to se zove - krađa. Ali, ta krađa je počela tri godine ranije i u njoj je učestvovao celokupni DOS. Ovde imam na 20 stranica izvode iz stenograma i svi su u knjizi SRS - kada smo vas sve, od februara 2001. godine, opominjali šta radite sa karticama, i vi koji pomažete da se ova odluka poništi učestvovali ste u ovome. Hoćete li da vam čitam kako smo vam to dokazivali? Hoćete li da vam čitam, gospodinu Maršićaninu sa ove govornice rekao sam da Jožef Kasa deset dana nije dolazio u Skupštinu a glasa, da Čedomir Jovanović ne sedi u klupi ceo dan a glasa. A šta je rekao predsednik Narodne skupštine - trebalo je odmah da to prigovorite, pošto taj član Poslovnika Narodne skupštine (a to ne čita predstavnik predlagača do kraja), kaže - "glasanje se poništava, vrši se identifikacija i odmah se pristupa novom glasanju". To je bila jedina mogućnost za ovu odluku, a ne posle godinu dana, ne posle šest meseci i ne posle četiri meseca. Zašto ne valja ovaj predlog odluke? Zato što nema ustavni osnov. I, da vas podsetim - svi akti koji mogu da budu stavljeni na dnevni red Narodne skupštine, to je moja primedba našem novom sekretaru, svi akti moraju da zadovolje nekoliko uslova, mislim da je to član 132. Prvi i osnovni uslov je da je ovlašćeni predlagač, drugi da obrazloženje mora da sadrži ustavni osnov, a ne poslovnički osnov. Po Poslovniku se sednica zakazuje. Član 156. kaže da svi opšti akti koji se donose u Skupštini moraju da zadovolje proceduru koja je propisana za donošenje zakona. Za donošenje ove odluke morate da mi kažete gde je uporište u Ustavu Republike Srbije, ne u političkoj klimi, ne u koalicijama, ne u raspoloženju. A, kako da glasam da se poništi odluka o izboru Kori Udovički u Skupštini ako to traži stranka čiji je član puškama upao u Narodnu banku samo godinu dana pre Kori Udovički. Jeste li se setili nekada da je to izazvalo neke odluke koje je trebalo poništiti. Bio sam potpredsednik Savezne vlade kada su nam stizali dopisi iz Narodne banke, potpisani od strane Mlađana Dinkića, u kojima su tražena sredstva za lekove, za devize. Imali smo naravno manjak tada. Nikome od vas ne pade na pamet da je to nezakonito, da je to neustavno. Mesec i po dana pre odluke o izboru on se potpisivao kao guverner, kao što se jutros Jelašić na televiziji predstavlja kao guverner Narodne banke. Guverner Narodne banke je živ, nije smenjen, a vi promovišete novog guvernera Narodne banke. Na šta to liči? Da li je to možda pritisak da se napravi neka koalicija? Pričamo o retroaktivnosti. Zašto ne kažete - ako ne poništimo izbor Kori Udovički, da ona ni jednu odluku nije donela, to vam je kao da nije ni rođena, ništa nije uradila u Narodnoj banci. A šta ćemo sa onim što je rađeno u Narodnoj banci. Šta će sa tim biti? Kolike će štete nastati? Šta ćemo sa donetim odlukama o zabrani rada nekih banaka? Mnogo sredstava je propalo na taj način nekim bankama, a odluka o zabrani banke ne postoji, ne postoji izbor Kori Udovički. Najlakše je napasti izbor Kori Udovički. S tim se slažem potpuno. Izbor je bio nezakonit. Tri godine ste tako radili. Tri godine ste bez kvoruma donosili zakone i opominjani sa ove govornice, ali da bismo dokazali kako radite, morali smo da budemo iznošeni iz ove sale. Nije džabe polivan Dragan Maršićanin kao predsednik Narodne skupštine, nego zato što je insistirao na nezakonitom radu Narodne skupštine. Sada dolazite u istu tu situaciju. Kada se budete posvađali kroz dva meseca, šta će onda biti. Šta će biti ako pukne ova simpatija između G17 plus i DSS. Hoćemo li reći da je nezakonito doneta i ova odluka o poništaju odluke o izboru Kori Udovički? Kada će da bude ozbiljna zemlja Srbija, kada će u njoj parlament da bude ozbiljan i kada će u tom parlamentu ozbiljno da se radi? Sve dok mali članovi koalicija daju predsednika Narodne skupštine znam da vi ne cenite Narodnu skupštinu. Znam da vi ne cenite ono što se ovde radi, a to je najvažniji posao u Srbiji. Ako može član Građanskog saveza, 143. na listi DOS-a, da bude predsednik Narodne skupštine, ako može član G17 plus da bude predsednik Narodne skupštine, to vi veliki ne cenite Narodnu skupštinu. Baš vas briga, jer ovde nema para, ovde nema finansija, ovde nema sponzorstva, ovde nema ničega osim teškog rada, a ima još uvek, nadam se, direktnih televizijskih prenosa. Šta bi mogli narodni poslanici da očekuju ako danas glasaju za ovakvu odluku? Šta onda još u Srbiji ima smisla? Onda je sve obesmišljeno. Koliko ste retroaktivnih zakona doneli kada ste stupali 2001. godine? Niko se nije pobunio protiv toga, ni profesori univerziteta. Dana 12. juna 2003. godine prestao je mandat nekim poslanicima Demokratske stranke. Konstatovan je prestanak mandata ovde, u Narodnoj skupštini. Pojavili su se novi poslanici umesto njih. Posle mesec i po dana nema onih novih, a vrate se oni kojima je prestao mandat i svi zakoni i izbor Kori Udovički doneti su uz pomoć 12 građana koji uopšte nisu narodni poslanici. Ako tako stavljamo pod lupu zakonitost i ustavnost rada Narodne skupštine, pa onda nema od 12. juna nijedne odluke koja je u Skupštini doneta. Nemojte da hvalite Ustavni sud Srbije, obrukao se. Zašto se obrukao? Zato što prvo nismo godinu i po dana imali Ustavni sud Srbije, pa su sudije sedele kao na vreloj stolici i čekale koja će politička stranka kog pravnika ili kog sudiju da predloži za Ustavni sud Srbije. Tako ste dobili člana Građanskog saveza u Ustavnom sudu, pa člana Demokratske stranke u Ustavnom sudu, pa članove stranaka ste dobili u Ustavnom sudu, a ne Ustavni sud Srbije, pa jedan...
Samo da vas pitam, gospodine Nikoliću, da li koristite i narednih 10 minuta.
Iskoristiću još dva-tri minuta, a računajte kao deset, biće tu replika dovoljno. Pa, onda jedan član Ustavnog suda iznosi jedno mišljenje, a drugi član iznosi drugo mišljenje o istom pitanju, o istom problemu. Zaboravljate kako je predsednik Ustavnog suda vraćen u Ustavni sud: poništavanjem jedne odluke Narodne skupštine. Ne počinje sve našim izborom za poslanike. I pre nas je neko biran za poslanika, i pre nas je postojala neka vlada. Nemojte nikada da pomislite da ste vi prvi demokratski izabrani, kao što to čujem od pojedinaca. Nije tačno. Svi su birani demokratski. Koliko je tada bilo demokratije, toliko su mogli demokratski da budu izabrani. Nema poništavanja unazad godinu-dve, država se uruši ako tako nastavite da radite. Hajde onda da uzmemo sve odluke da poništimo, nemojte samo one koje vama odgovaraju, nemojte da trčimo kao june pred rudu. Danas u zemlji Srbiji najvažnije je izabrati novog guvernera Narodne banke. Uhvatite sa ulice dete za ruku, odvedite ga u Narodnu banku, pokažite mu gde treba da sedi, zabranite mu da daje izjave za štampu i biće odličan guverner, odličan. Samo mu ne dajte da ruši naše banke, ne dajte mu da zatvara naše banke, ne dajte mu da depozit Narodne banke drže u inostranstvu lopovi i da nam to posle kao uvoz određenih energenata koje nemamo vraćaju i imaćete izvanrednog guvernera Narodne banke. Šta je to upropastila Kori Udovički za ovih nekoliko meseci? Ima li neke njene odgovornosti da moramo danas odmah da je smenimo? Možete da me pitate da li je časna žena, ma da je časna ne bi dozvolila da je biraju za guvernera Narodne banke. Ne mislim uopšte da je branim. Znala je vrlo dobro kako je biraju. Svi vi koji ste je birali znali ste kako je birate. Nemojte da prebacujete samo na Nedu Arnerić. Vas stotina je tada znalo šta radi i svako od vas, a vidim tu su ponovo poslanici koji su direktno uticali na zakonitost rada Narodne skupštine, ali svako od vas neka se zapita koliko je tome doprineo, i Boško Ristić, i Bojan Pajtić, i onaj Mitrović iz Nove demokratije, a prozivam sada i ljude koji nisu bili tu, i onaj što je tu sedeo iz Mladenovca iz Demokratske stranke-Pavlović, što je nosio štafetu. Znate vi ko je obezbeđivao ovde falš kartice i znate da su samo dve činovnice po imenu i prezimenu smele da sede ispred sale kada se glasa, samo u njih ste imali poverenja da će vam dati kartice poslanika koji nisu tu. Znate zašto je onaj inženjer napustio rad u Narodnoj skupštini čim ste došli na vlast, kada je prvi put od njega zatraženo da falsifikuje podatke o tome ko je prisutan. Svi ste odgovorni, gospodine Mihajlov, pod vama je to počelo. U tome ste učestvovali. Onda ste snižavali kvorum, a čini mi se predsednik Skupštine kada dođe bilo bi dovoljno za kvorum, koliko vam je nedostajalo kada ste ušli u svađe. Vama iz G17 plus da dam jedan savet, na sreću ili na žalost, u dva odbora sam predsedavao kao najstariji poslanik po godinama, pa da znate imam pravo već da delim savete: ako vam ovo izglasaju danas, platićete na ćupriji. Ako ne platite na mostu, platićete na ćupriji. Ovo će da vam naplate, jer oni još nikom ništa nisu dali džabe, to da znate.
Da li imamo još nekog predstavnika ili predsednika? Gospodine Mihajlov, izvolite, pa gospodin Tadić.
Poštovani predsedavajući, dame i gospodo uvaženi poslanici, kao što smo se mi iz DSS zalagali da se konstituiše Skupština, da se uvede red u institucije, tako smo se još u prošlom sazivu zalagali i podneli smo još prošle godine predlog da se ova odluka stavi van snage. Sada je konačno to došlo na dnevni red, a tada to nije moglo da stigne na dnevni red, pa sada je to došlo i mi smo smatrali da je ovo jedini način da se jedna protivzakonita odluka stavi van snage. Na nepravo morate odgovoriti pravom. U ovom slučaju, jedina mogućnost da se ova odluka stavi van snage je ova. Poništavanje odluke nije moguće, jer po Poslovniku to može da se uradi odmah nakon glasanja, a po Ustavu i po zakonu mi gospođu Kori Udovički ne možemo da razrešimo. Kada bismo pokrenuli postupak za njeno razrešenje, rekli bismo da je ona legalno izabrana, a što nije. Gospođa Kori Udovički je postavljena, postavljena je od grupe poslanika koji su manipulisali karticama i koji su gospođu Kori Udovički postavili za guvernera Narodne banke Srbije. Nju niko nije izabrao. Kao što neki vole da citiraju i nalaze obrazloženja u španskim i nekim drugim teoretičarima, predložio bih da pre pogledaju neke naše srpske teoretičare, Slobodana Jovanovića, koji je još davne 1926. godine rekao da skupština nije skupština ako njoj ne prisustvuje većina od ukupnog broja poslanika, a u ovom slučaju 126 poslanika. Ne treba dalje tražiti, već jednog od najvećih srpskih pravnika i pogledati šta on ima da kaže o skupštini. Ako tražite šta drugi imaju da kažu i ako tražite praksu zemalja, poput britanskog parlamenta, gde je dozvoljeno da četvrtina poslanika glasa, možete da nađete opravdanje za bezakonje koje ste u ovoj skupštini sprovodili. Ali, ako pogledate našu teoriju i našu praksu, opravdanje za ovu vrstu bezakonja apsolutno ne postoji i nema ga. Zato je jedini način da se dođe do stabilizacije institucije Narodne banke Srbije dovođenje u red načina izbora čelnih ljudi Narodne banke Srbije, taj da se ova odluka stavi van snage. Stavljanjem van snage ove odluke mi ne razrešavamo Kori Udovički i ne razrešavamo Savet Narodne banke, već otvaramo mogućnost da u skladu sa zakonom izaberemo guvernera i članove Saveta Narodne banke Srbije. Samo zato predlog ove odluke ovako glasi. Mi nemamo koga da razrešavamo. Mi nećemo danas da pričamo o Kori Udovički, kako je ona radila svoj posao. Odluke koje su donošene u ovom periodu, zarad načela pravne sigurnosti, koje je jedno ustavno načelo, teško da možemo da poništimo jednom odlukom, već treba novi guverner da preispita kakve su to odluke i da sačuva institucije koje zavise od Narodne banke Srbije, banke i sve ostalo, monetarnu sigurnost i da u skladu sa tim načelima pravne sigurnosti on postupa. DSS će svakako podržati predloge ovih odluka i podržaće sve ove odluke koje treba da dovedu do stabilizacije Narodne banke Srbije i da konačno krenemo, poput ove skupštine, sa izgradnjom demokratskih i pravnih institucija u Srbiji i u dobroj meri zaboravimo praksu koja je vladala više poslednjih godina u ovom parlamentu, gde se glasalo bez većine, falsifikovanim karticama i da krenemo svi ovde zajedno, na način na koji je ta spremnost pokazana na prvim sednicama ovog saziva, da gradimo jednu novu i tolerantnu parlamentarnu atmosferu, u kojoj više neće biti bilo kakvih zloupotreba.
Gospodin Tadić, Demokratska stranka. Izvolite.
Gospodine predsedavajući, dame i gospodo, Demokratska stranka ima i političku volju i želi da se uspostavi u radu parlamenta zakonitost i poštuje ustavnost. I ja sam tokom predizborne kampanje javno izjavio da nije postojao kvorum u trenutku kada je izabrana Kori Udovički za guvernera Narodne banke Srbije. Žao mi je što to nisu izjavili i predstavnici onih političkih stranaka koji takođe nisu prisustvovali toj sednici. Istovremeno, mi se danas nalazimo u problemu pravne prirode, jer smo, izlazeći iz prava u nepravo, došli u problem kako da se iz neprava vratimo ponovo u pravo. Kudikamo je lakše prekršiti zakon nego ponovo vratiti čitav sistem, čitavo društvo u pravnu normu, u poštovanje zakonitosti i ustavnosti. Zbog toga delim mišljenje onih parlamentaraca koji ne vide razlog za žurbu i dalje kršenje pravnih normi u ovom trenutku, posebno ukoliko postoji volja većine parlamentaraca, svih članova ovog parlamenta, čak mogu da kažem, pretpostavljam da se tu možemo složiti, da se vratimo svi zajedno u pravo i da izbor guvernera Narodne banke učinimo u skladu sa zakonom. Da bi izbor guvernera Narodne banke bio izveden u skladu sa zakonom i poštovanjem Ustava, potrebno je da postojeći guverner u tom trenutku ne bude guverner. Ovaj predlog koji smo dobili, koji je oslonjen na Poslovnik o radu Skupštine i izveden stav o tome da nepostojanje kvoruma ništi sve odluke parlamenta koji je u tom trenutku radio, taj predlog se može i u pravnom smislu osporavati, ali ono što je poseban problem jeste što time ne poštujemo zakonitost i ustavnost. Odluka Narodne skupštine je pravosnažna, iako nije u punoj meri legalna. To je činjenica. Koliko god vam se to činilo apsurdnim, to je tako. Kao što se utakmica u fudbalu ili bilo kom sportu ne poništava zato što je sudija napravio materijalnu povredu pravila igre, dosudio penal, nego se zna da je ta utakmica bila nepravedno dobijena ili osvojena od strane jednog tima. Naša namera jeste da stvari vratimo u pravo. Hoću potpuno otvoreno da kažem da Demokratska stranka želi da se vrati puni legitimitet izboru guvernera Narodne banke Srbije. Da bi se veratio puni legitimitet, mi ne možemo doneti odluku, ne možemo glasati za odluku koja će predstavljati kršenje zakona. Šta znači ovaj predlog koji smo dobili danas iz poslaničke grupe G17 plus? On znači i stavljanje van snage ranije Odluke o izboru i predstavlja suštinski akt razrešenja guvernera Narodne banke. Guverner Narodne banka, da vas podsetim, po zakonu, može biti razrešen samo na jasnim i striktnim osnovama: "da je pravosnažno osuđen za krivično delo protiv privrede, jedinstva tržišta, radnih odnosa, imovine" itd, što Kori Udovički nije; "da se utvrdi da nestručno i nesavesno obavlja funkciju, odnosno da je zbog ozbiljnih propusta u izvršavanju odluka o organizaciji poslova Narodne banke došlo do znatnog odstupanja od ostvarivanja njenog osnovnog cilja iz člana 3. Zakona", što takođe nije slučaj; "da se na osnovu nalaza i mišljenja nadležne zdravstvene ustanove utvrdi da zbog zdravstvenog stanja nije u stanju da obavlja tu funkciju", ni ovo se nije desilo; "da, eventualno, guverner ne dostavi neku izjavu ili da dostavi lažnu izjavu o podacima iz člana 28. Zakona"; i "da se utvrdi da ne ispunjava uslove za izbor iz člana 16. stava 2.". Ni u jednom od ovih slučajeva ne radi se o Kori Udovički i ne može se izvršiti razrešenje Kori Udovički. Ono što postavljam kao pitanje danas u Skupštini Srbije i našoj javnosti, jeste pitanje žurbe kojom se želi prekršiti zakon. To pitanje se posebno postavlja zbog činjenice da je Kori Udovički javno ponudila svoju ostavku. To je pravi način da se vratimo u legalnost. Kori Udovički hoće da podnese ostavku, to obnaruduje našoj javnosti, upućuje pismo s tim u vezi i time mi dolazimo u situaciju da izvršimo izbor novog guvernera Narodne banke. Međutim, ovde se dešava jedna neverovatna žurba koja, zbilja, pred nas postavlja pitanje zašto se u ovom trenutku dok još nije izabrana Vlada ispoljava žurba ili pokazuje namera da se zauzmu ključna mesta u našem finansijskom sistemu, u ovom društvu. Zašto se vrši pokušaj da se zauzme mesto guvernera Narodne banke, koje je ključno mesto u makroekonomskoj politici i vođenju makroekonomske politike u našem društvu? Zašto se to čini u trenutku kada se zna da Narodna banka zahteva legitimno izabranu Vladu, koja bi bila kontrapunkt radu guvernera Narodne banke u ovom trenutku? Zato što u monetarnoj politici mesto ministra finansija takođe jeste važno da bi se održavala stabilnost čitavog ekonomskog sistema. To su sve loše činjenice. To je nešto što svi zajedno moramo da ispravimo. Ne vidim razlog zašto se ovog trenutka predlaže na nezakonitoj osnovi promena guvernera Narodne banke, kada sve poslaničke grupe imaju opštu saglasnost da izbor guvernera treba da bude izvršen na zakonit način. Još jednom ću ponoviti da je Demokratska stranka pogrešila, javno to kažem, u svom parlamentarnom nastupu, zbog toga što je došlo do nedostatka kvoruma, do krivotvorenja kvoruma. Moram da napravim ispravku, Toma Nikolić je rekao da je bila krađa glasova. Nije niko glasao karticom Nede Arnerić u Skupštini, ona je bila u poslaničkoj jedinici, niko njom nije glasao "za" i "protiv". Ona je predstavljala krivotvorenje kvoruma. Drugo pitanje: kvorum. U prvoj polovini 20. veka u parlamentima u Evropi kvorum je bio pretpostavka za njihov zakonit, valjan i legitiman rad. Jeste i danas, ali današnji parlamenti u svetu, za vašu informaciju, ne insistiraju na kvorumu kao presudnom činiocu svog rada. Možete koliko god hoćete da govorite da je drugačije, ali naprosto nije tako. Daću vam samo jedno malo obrazloženje, da bismo mogli da razmislimo o promeni Poslovnika Skupštine Srbije zajedno. Šezdeset poslanika je danas potrebno u pomenutom engleskom parlamentu, koji ima 650 poslanika, da bi bio punopravan i legitiman rad tog parlamenta. Znači, i za odlučivanje, dame i gospodo, to je vrlo važno da znate, i to što vi pokazujete da nije, upućujem vas samo na činjenicu koju morate da proverite. Današnji kvorum u parlamentu, u modernom parlamentu, ni u Nemačkoj, ni u drugim zapadnim parlamentima koji su kriterijum-parlamenti za demokratske principe, nije jedini osnov legitimiteta i demokratičnosti rada ove ustanove. Ne moramo mi da insistiramo ni ubuduće na kvorumu, nezavisno od toga što je ovo Srbija. I treba da se upoređujemo sa modernijim društvima da bismo imali efikasniji rad i osnov za donošenje naših odluka. Još jednom ću ponoviti: mi kao poslanici Demokratske stranke želimo da se ispravi greška učinjena u prethodnom radu parlamenta, ali želimo da se to uradi na zakonit način i zbog toga ćemo biti uzdržani kada je ovaj predlog na dnevnom redu da ne bismo doprinosili kršenju zakonitosti.
Izvolite gospodine Nikoliću, zatim gospodin Dačić.
Mislim da ste me pogrešno protumačili. Da bi guverner bio izabran morala je da stoji kartica Nede Arnerić u poslaničkoj jedinici. Da li je neko pritiskao dugme ili nije, to je nebitno. O tome smo ja i predsednik Narodne skupštine, tadašnje a i sadašnje, vodili raspravu, o tome kako na monitoru piše "nije glasao"; tvrdio sam na početku saziva one skupštine da mi u Poslovniku nemamo odredbu "nije glasao", međutim tada sam preglasan zahvaljujući DOS-u, tako da oni koji nisu glasali izabrali su Kori Udovički za guvernera Narodne banke. I što se tiče još samo tog kvoruma, trebalo je menjati Ustav koji traži kvorum, a to je Ustav Republike Srbije, nije nemački ustav. Možda ste mogli da oktroišete nemački ustav, možda je mogao direktno da se primenjuje jedno vreme u Srbiji, kao što se sve nemačko primenjivalo, možda je mogao direktno i nemački ustav da se primenjuuje, možda bi vam i to prošlo kod Ustavnog suda, ali sada vajkati se da u drugim državama nema kvoruma nije rešenje. Ali, da iskoristim priliku, prilikom glasanja o Zakonu o radu, koji je donet sa samo jednim glasom, da nije tog glasa bilo ne bi bilo Zakona o radu, po kome su stotine hiljada ljudi ostali bez posla. Gospodin Mihajlov je tražio da odmah bude poništeno glasanje, zato što je narodni poslanik Novaković u Solunu, pa je predsednik Skupštine Maršićanin rekao - poništava se glasanje; pa je onda počela neka buka iz sale, a on je rekao - ma ne, to samo predlažem, prihvatam predlog poslanika Šabića, sazivam sednicu predsednika poslaničkih grupa. Imali smo nastavak posle pauze i saznali da su se predsednici poslaničkih grpa dogovorili da rešava Administrativni odbor, da postoje dva spiska, jedan po kome je prisutan Novaković, jedan po kome nije, i sve bi to bila igrarija da se negde iz inostranstva nije javio Miroljub Labus i rekao - reformski zakon ne sme da se zaustavlja i nije bitno na koji je način taj zakon donet u Narodnoj skupštini Republike Srbije. Sada najverovatnije previše pamtim. Zamolite me da ne pamtim šta se dešavalo u Narodnoj skupštini, a onda neću da izlazim da vam govorim šta je bilo, ali ovako je bilo, drage moje demokrate iz DB-a. Samo ovako je bilo i nikako drugačije. Primenjujte iste aršine i kad ste na vlasti i kad ste u opoziciji. Sada ste i sami svesni kako se lako ta granica pređe i kako ono što ste gurali grudima morate da sačekujete na slaba i nejaka leđa.
Pre gospodina Dačića, replika gospodin Mihajlov, pogrešno protumačeno izlaganje, a zatim gospodin Dačić.
Mislim da nije dobro da se govori da mi u Srbiji treba da se ugledamo na modernija društva. Samim tim kažete da smo mi zaostalo društvo. Ne mislim da je srpsko društvo zaostalo gospodine Tadiću i ne mislim da treba ovde da omalovažavamo tradicije srpskog parlamentarizma. One sigurno nisu dugačke, poput tradicije britanskog, francuskog ili nekog drugog parlamenta, ali svakako nisu tradicije koje treba da se poništavaju. Iako se mi ovde pozivamo na tradicije koje su postojale, koje su bile u prošlom i u pretprošlom veku, kojih je bilo i koje su takve kakve su, ali su naše. Ako se pozivamo na Slobodana Jovanovića, koji je naš najugledniji teoretičar, onda je to nešto što mora da se poštuje. Ako su zakoni u našoj državi takvi, ako se kaže da mora da bude 126 poslanika prisutno u sali kada se glasa, onda mora da bude 126 poslanika prisutno. To što u Engleskoj, Nemačkoj ili nekoj drugoj zemlji ne mora, to je stvar za britanski, nemački i drugi parlament, ali u našem parlamentu je ovako i dok je tako mi to moramo da poštujemo. Iz toga ne vidim drugi način nego da se ova odluka stavi van snage. Mi ne možemo da legalizujemo izbor Kori Udovički time što bi tražili njeno razrešenje, jer jednostavno ona je postavljena od strane grupe poslanika, grupe moćnika ili Vlade Srbije tada. Ona nije iazbrana u ovoj skupštini i zato mi ne možemo da je razrešavamo. Po Ustavu ova skupština može da donosi odluke i ovo je odluka u skladu sa Ustavom. Demokratska stranka Srbije smatra da je ovo zakonito i jako je teško sa neprava i nepravog puta naći put do prava i ovo je jedan od tih puteva na koji moramo da se vratimo u okvire prava, u okvire Ustava i u okvire zakona. DSS će uvek tim putem ići, ma koliko to bilo nezahvalno, ma koliko je i sam predsednik Maršićanin zbog toga trpeo i bio smenjen, samo zato što je ukazao na zloupotrebu poslaničkih kartica.
Gospodin Dačić.
Dame i gospodo poslanici, mislim da je potpuno jasno da je prošli saziv Narodne skupštine Republike Srbije radio i donosio odluke uz krađu glasova i uz krađu poslaničkih mandata. To je činjenica. Uostalom zbog toga smo i došli u krizu funkcionisanja i obezbeđivanja parlamentarne većine. Uostalom zbog toga, i posle navodnog izbora Kori Udovički kao što se sećate, došlo je do izbijanja afere podnošenja krivičkih prijava od strane SPS-a, podnošenja inicijative o smeni Nataše Mićić zajedno sa Srpskom radikalnom strankom, inicijative za razrešenje Vlade Republike Srbije. Dobro je poznato da na sednici pre pada Vlade nije usvojen zapisnik sa te sednice Narodne skupštine Republike Srbije. Potpuno je jasno i očigledno da je DOS, odnosno DS u delu tog ostatka DOS-a obezbeđivala većinu, zajedno sa svima ostalima, krađom mandata i krađom glasova. Uostalom SPS je podnela krivične prijave protiv ljudi koji su za to odgovorni. Iz razloga elementarne pristojnosti, zato što gospođa Nataša Mićić nije danas ovde, a čuo sam da nije ovde iz razloga lične prirode o kojima ne bih govorio, nije korektno da danas govorim o tome. Zaista je potpuno jasno da Kori Udovički nije izabrana na legalan način. Nije izabrana jer odluka nije ni doneta zato što nije bilo kvoruma. Danposle glasanja tadašnji predsednik poslaničke grupe SPS dr Žarko Obradović je tražio od Nataše Mićić i Službe listing sa glasanja. Nama listing nije dostavljen. Listing sa glasanja, suprotno odredbama Poslovnika, Socijalističkoj partiji Srbije dostavljen je dva meseca nakon toga. Nije bila sporna samo Neda Arnerić, vi to svi dobro znate, naročito ljudi koji su vodili poslaničku grupu Demokratske stranke. Dobro znate da su upotrebljene rezervne kartice dva poslanika SPS i dobro je poznat da zbog toga niste dali listing svim poslaničkim grupama. Mi smo zbog toga podneli krivične prijave protiv Nataše Mićić, protiv sekretara Narodne skupštine i protiv činovnica koje su bile zadužene da izdaju rezervne kartice. Naravno, nisu one te koje su odgovorne. Evidentno je da je došlo do krađe glasova. Osnovno je pitanje – ko je to organizovao, ko je to naredio i ko je to izveo? Naravno, ovo je samo posledica svega toga i ovo je samo jedan simbolički čin. SPS nije odustala od krivičnih prijava. Te krivične prijave moraju da se isteraju do kraja, a ne samo ovaj političko-simbolički čin, da se stavi van snage ova odluka o izboru Kori Udovički. Ova skupština je vladala barem deo od ove tri godine, koliko je do sada vladala u prošlom mandatu, bez većine, uz krađu mandata i uz krađu glasova, i to je svima jasno. Isto tako, ovo nije jedini zakon i jedina odluka koja je doneta bez većine. Vi dobro znate, mislim da je malopre i gospodin Nikolić to spomenuo, da je Zakon o radu takođe donet sa problematičnom većinom. Takođe znate da je tada gospodin Novaković, čini mi se, uveo tu praksu da se glasa iz Soluna, a kasnije je to nasleđeno, pa se glasalo iz Bodruma. Takođe, nije bilo većine ni prilikom donošenja Zakona o lustraciji. I povodom toga smo mi podneli krivične prijave, a kako nije bilo većine, svi znamo šta je i za koga je radio Branislav Ivković, ali čini mi se da ipak nije bio toliko otvoren da prilikom glasanja, po listingu, sedi u prvom redu između Ivana Andrića iz GSS-a i Siniše Mitrovića iz Liberala Srbije i da navodno glasa. Nije bio Bane baš toliko otvoren. Da je sedeo pored Čede, to bi mi bilo razumljivo. Prema tome, očigledno je da treba raspraviti niz drugih odluka koje su donete nevaljano i pitanje je da li su uopšte donete, i koje su izazvale velike pravne i političke posledice. Što se tiče nekih koji govore o pravnom nasilju iz bivšeg režima, kažem bivšeg iako su još na vlasti, jer svaki režim je samo budući – bivši režim, oni koji govore o pravnom nasilju sada su se setili da govore o tome, a sve što su uradili od 5. oktobra do danas su zasnovali ne na pravnom, nego na fizičkom nasilju. Ostavili su bez posla, isterali, a posle i šikanirali 40.000 ljudi u Srbiji na osnovu političke pripadnosti. Zatvorili su 12.000 ljudi u Srbiji za vreme vanrednog stanja, bez odluke nadležnog suda, na osnovu policijskog pritvora. Oni sada govore o pravnom nasilju. Što se tiče SPS, mi smatramo da ova odluka o izboru Kori Udovički nije ni doneta. Ako se ona i poništi, to za nas ne znači da ćemo odustati od krivičnih prijava protiv svih onih koji su uticali i naredili da se takva stvar obavi do kraja. Što se nas tiče, ova odluka je politički i moralno ispravna, zbog toga što treba srušiti ono što je bio sinonim za način vladanja u prethodnom periodu, bez obzira ko je u tome učestvovao. Ne može se vladati u ovoj skupštini bez većine, otimanjem mandata i krađom glasova. Hvala lepo.
Replika, gospodin Tadić.
Zbilja, veliko mi je zadovoljastvo da slušam revolucionarni govor Ivice Dačića, u ime pravde, slobode, poštovanja prava, demokratije, i možda je prilika da se svi zajedno podsetimo mnogih ranijih godina. Studio "B" je sa onog balkona snimao 1995. godine ubacivanje kartice socijalističkih poslanika, poslanika SPS, i to je bilo, dame i gospodo, prvo javno krivotvorenje glasanja, odnosno kvoruma. Gospoda radikali ovog trenutka mašu glavom, potvrđuju, a tada su radikali bili manjinska podrška u parlamantu socijalista... Jesam li pogrešio? Jesam. Evo, priznajem javno, pogrešio sam. Sada gledamo Ivicu Dačića kako govori o tome kako je neophodno zaštiti pravo.... (Predsednik: Molim vas za malo mira u sali.) .... Ne kaže se "izvinuo" nego "izvinio", već sam te opomenuo jednom. Sledeća stvar, Ivica Dačić kaže – treba zaštiti pravo našeg građanina da glasa, da mu niko ne krade rezultat glasanja. Sećate se 1996. godine i Koalicije "Zajedno", krađe na lokalnim izborima. Radikali, vi ste pokradeni na predsedničkim izborima. Milutinović nije pobedio Šešelja. Ali, pristali ste na tu krađu. Znači, ono što je veoma važno za sve nas danas jeste da sasvim realno sagledamo našu ulogu u prethodnih 14 godina, da uspostavimo poštovanje zakonitosti, da se trudimo u ovom parlamentu da poštujemo pravo, da ne vodimo dnevno-politički rat oko stvari oko kojih se ne može voditi dnevni-politički rat i da donesemo odluku koja je u skladu sa zakonom i pravom. Demokratska starnka jeste za to da se napravi korekcija ove odluke, ali da se poštuje pravo.
Replika, gospodin Nikolić, a zatim gospodin Dačić. Molim narodne poslanike, možemo se slagati, ne slagati, ali makar da se saslušamo. Hvala.
Čovek se lepo izvinio i to prihvatam. Godine 1993. smo bili podrška manjinskoj vladi SPS; 1994. i 1995, kada je Demokratska stranka bila ta podrška, mi smo bili u opoziciji; 1995. godine sam podržavao Miloševića iz zatvora u Gnjilanu, gospodine Labus, to samo toliko. A jesu nas pokrali 1996. i 1997. na Kosovu i Metohiji, kada su trpali glasove u džakove, samo što tada mi nismo mogli da napravimo nikakav metež, nikakav lom na ulicama. Imali su podršku Amerike. Americi je i tada, a i sada, bolje bilo da loši ljudi, da lopovi, da kriminalci, da korumpirani vode Srbiju, nego da je vode čestite patriote koji Srbiju vole više od svega.
Replika, gospodin Dačić.
"Demokrate" nikako da shvate da se o tome šta je bilo do 2000. godine glasalo u septembru i decembru 2000. godine. Vi, gospodo demokrate, ne možete da shvatite da je 80% građana Srbije, koji su izašli na izbore, izašlo da glasa protiv politike vaše vlade i protiv Demokratske stranke. Zato ste se setili pravde i reda tek kada je došao red na vas. Što se tiče Borisa, Borise, bori se, ali pričaj istinu, a pošto još nisi informisan šta ste sve radili, uskoro ćeš imati prilike da vidiš šta se sve dešavalo.
Završili smo krug replika. Počinjemo sa prijavljenim na listama poslanika. Prvi narodni poslanik je Žarko Obradović, a posle njega Milovan Radovanović.
Poštovano predsedništvo, kolege narodni poslanici, danas posle sedam meseci Narodna skupština Republike Srbije suštinski je učinila pokušaj da ispravi jednu od brojnih nepravdi koje su učinjene u ovoj sali, nepravdu koju je učinio DOS 22. jula 2003. godine praveći lažnu većinu i zloupotrebom kartica narodnih poslanika, kako se to kaže – krađom, omogućio izglasavanje jedne odluke. Tada, 22. jula, nanet je jedan veliki šamar višestranačkoj Srbiji, šamar parlamentarnoj demokratiji, šamar pravnoj državi. Verujte mi, to nije bilo predmet ćutanja ni ovde; samo, imali ste medije, vršili ste kontrolu medija, pa se nije moglo čuti, ali zgrožavanje koje je taj čin izazvao u inostranstvu bio bi makar osnova da se malo zamislite o onome šta pričate vezano za ovo glasanje. Najmanje četiri, a najviše 12 narodnih poslanika, sa ili bez njihove saglasnosti, bilo je umešano u tu krađu. Mi smo, poslanici SPS-a, sutradan nakon glasanja, javno rekli da je postojala sumnja da glasanje nije bilo regularno. Nije nam se verovalo, mediji to nisu želeli da objave. Posle samo mesec dana smo saznali da je postojao jedan poslanik koji je glasao iz Turske, jedan poslanik je javno priznao da je njegova karitca bila zloupotrebljena, mi smo obavestili javnost da su dvojica poslanika SPS-a takođe bila umešana posredno, jer su njihove kartice bile upotrebljene prilikom glasanja. Naše tvrdnje nismo mogli da potkrepimo iz vrlo prostog razloga, suprotno Poslovniku Narodne skupštine Republike Srbije, nismo bili u situaciji da dobijemo listing sa glasanja. Predsednik Narodne skupštine i nažalost sekretar Narodne skupštine Republike Srbije dva meseca - glasanje je bilo 23. jula, a mi smo listing dobili 24. septembra – odbijali su da nam daju taj običan dokument. Tek kada smo podneli krivične prijave, tek kada je ta krađa dobila karakter političke afere, dobili smo listing. I da kažem kolegama poslanicima iz Demokratske stranke – nije nikakva mudrost videti ko je zloupotrebio karticu i ko je izvršio krađu prilikom glasanja, pogledajte ko je pored koga sedeo, vidite ko tog dana nije bio prisutan i videćete ko je to nečasno delo učinio. I nemojte se sakrivati iza velikih reči, to je vrlo prosto. Tužilaštvo o tome ima sve podatke. Druga je stvar što tužilaštvo do dana današnjeg nije želelo da tu stvar detaljno ispita. Mi poslanici Narodne skupštine Republike Srbije, mi socijalisti, bili smo u podređenom položaju iz razloga što je postojala jedna parlamentarna diktatura koju je sprovodio DOS i logično nismo bili u situaciji da dobijemo taj listing. Nismo bili u toj situaciji da potkrepimo naše navode o krađi prilikom glasanja. Inače, za one koji vole da pametuju, samo ću pomenuti da su tog dana, 22. jula 2003. godine, prilikom glasanja za guvernera, za Kori Udovički, počinjena po našem mišljenju četiri krivična dela, i to – zloupotreba službenog položaja, nesavestan rad u službi, falsifikat i prikrivanje krivičnog dela. Pred tim činjenicama ne treba zatvarati oči. Bio je još jedan pokušaj da se kroz zapisnik Narodne skupštine takođe prikrije, odnosno prikriju ta krivična dela, ali videli ste, Narodna skupština je odbila da taj zapisnik izglasa. Kada je krađa priznata? U vreme predizborne kampanje i to radi izbornog marketinga Demokratske stranke, radi očekivanja boljih izbornih rezultata. Ovu rečenicu je izgovorio gospodin Boris Tadić – bili smo obavešteni, ali nismo znali. Nije valjda, gospodine Tadiću, da vi kao potpredsednik stranke ne znate šta se zbiva u stranci, odnosno u poslaničkoj grupi. Vi ste bili obavešteni, ali niste znali. Ako ste bili obavešteni, onda je trebalo da o tome obavestite javnost onda kada ste bili obavešteni, a ne 10 dana pre izbora, u očekivanju boljih izbornih rezultata. To bi bilo pošteno da ste tada rekli, a ne pred same izbore. Uostalom, moraćete i u svojoj stranci da raskrstite da li se to desilo ili nije, jer neki tvrde i dan-danas da tog događaja nije bilo, zdušno se trude da objasne da krađe nije bilo i da je guverner izabran na zakonit način. Oko guvernera; mi možemo shvatiti da guverner, gospođa Kori Udovički, tog trenutka, tog dana nije znala šta se u sali zbiva; u redu, tog dana nije znala i onda joj se može oprostiti ponašanje tog dana, ali da posle izjava, priznanja poslanika da su kartice zloupotrebljene, najpre jedan, pa drugi, pa četvrti, pa peti poslanik, kažu da nisu bili tu, da su njihove kartice zloupotrebljene, nije logično, neshvatljivo je da pomenuta gospođa to ne konstatuje, da u odnosu na tu činjenicu makar ne podnese ostavku. To nije uradila tada, a to nije uradila ni do dana današnjeg, pravdajući to naravno, to svoje nečinjenje, državnim razlozima. Gospodo narodni poslanici, krađa je krađa, a onaj ko je slep i gluv na to, onda tu pomoći nema, to se onda radi potpuno svesno. Nažalost, taj primer koji smo imali u Narodnoj skupštini Republike Srbije pokazuje jednu bahatost koja je postojala ikoju je DOS uvek pokazivao. Danas Narodna skupština Republike Srbije toj bahatosti, tom licemerju, dvostrukim aršinima, staje na put. Ovo je samo jedna od brojnih nezakonitih radnji, krađa koje su se desile u Narodnoj skupštni Republike Srbije u protekle tri godine. Kartice su radile kako se želelo i kada se želelo. Bog zna šta se sve dešavalo u Narodnoj skupštini Republike Srbije, javnost to ne zna, jer su i brojne sednice Narodne skupštine bile van prisustva javnosti, a novinari nažalost nisu o tome obaveštavali javnost. Dobro je da bar danas jednu krađu konstatujemo, izvršimo jednu reviziju. Naime, duboko smo ubeđeni da nama ne treba ni prva, ni druga, ni treća, ni bilo koja Srbija, ni ideološka, već nam treba jedna nromalna država, gde će se stvari nazivati svojim imenima i gde će građani biti ravnopravni, gde će se zakoni primenjivati, a gde će krivci biti kažnjavani. Hvala vam.
Replika, gospodin Tadić.
Neću oduzimati vaše vreme i samo ću reći dve rečenice. Pre svega nikada nisam izgovorio rečenicu – bili smo obavešteni, ali nismo znali, jer je takva rečenica glupost po sebi i ne bih imao ni hrabrosti da je izgovorim. Druga stvar – mi smo priznali našu grešku. Vi, i pored televizijskih kamera koje su 1995. godine snimile vašu krađu, do danas još to niste priznali. Mnogo vam treba, skoro 10 godina. Toliko.
Reč ima narodni poslanik Milovan Radovanović, a posle njega Željko Ivanji.
Dame i gospodo narodni poslanici, malo je čudno da pored svih ovih problema u kojima se društvo nalazi, pored visoko izraženog stepena socijalne bede i ekonomske krize, sa velikim brojem građana Srbije koji su ostali bez posla, sa velikim brojem radnika koji ne primaju platu, mi kao prvu tačku dnevnog reda na današnjoj sednici Narodne skupštine, u ovom novom sazivu, razmatramo Predlog odluke o stavljanju van snage Odluke o izboru guvernera Narodne banke Srbije, po predlogu G17 plus. Pravni je presedan, u našem pravnom sistemu, da se određeni akti, pojedinačni i opšti, stavljaju van snage, osim eventualno kada je to pojedinačni slučaj u sudskoj praksi, kada sudija donese određeni pojedinačni akt da stavlja van snage neki svoj ranije doneti akt. DOS je, naravno, kada je u pitanju pravni presedan, 2001. godine doneo odluku kojom je stavio van snage Odluku o razrešenju određenih sudija – Slobodana Vučetića, Zorana Ivoševića i još nekih. Ovde, u ovom predlogu odluke, kao na pravni osnov pozivate se na Poslovnik o radu Narodne skupštine Republike Srbije. Izostao je poziv na pravni osnov – na Ustav ili na zakon. Zašto je izostao? Zato što ne postoji pravni osnov predviđen u bilo kojoj odredbi Ustava ili bilo kog zakona. Iz neprava, ništavne odluke koja je doneta, u svakom slučaju, 22. jula 2003. godine, što nije sporno i sa tim se svi slažemo, ne može se izvesti pravo, ne može se izvesti i doneti odluka o stavljanju van snage neke odluke koja je ništavna. Možda bi bilo ispravnije da se donese odluka o poništavanju ništavne odluke, a najispravnije je, o čemu smo i na Zakonodavnom odboru govorili, da se donese novi zakon o Narodnoj banci Srbije. I, naravno, vi već spremate nova personalna rešenja, u skladu sa tim novim zakonom o Narodnoj banci Srbije izaberete i guvernera, i predsednika i članove Saveta Narodne banke Srbije. Ovde postoji nešto drugo. Ovde je pre svega u pitanju politički momenat, koji je motivisan na strani predlagača. Zašto se ljudima iz G17 plus toliko žuri? Da li je tu u pitanju neka osveta ili nije. Možda ćete mi zameriti na iskazivanju preoštrih reči, ali smatram da vi iz G17 plus želite da se zaštitite od odgovornosti i krivičnog gonjenja za ono što ste uradili u prethodne tri godine. Da li je to zaštita od odgovornosti zbog upada Mlađana Dinkića u zgradu Narodne banke Jugoslavije 6. oktobra 2000. godine, kada je nestalo mnogo zlatnih, platinastih i srebrnih poluga, kao i umetničkih slika. Da li je vaša namera – zaštita od protivzakonitog plasmana deviznih rezervi NBJ u Standard banku u Londonu, gde je ostvarena razlika u kamati, koja je plaćena komercijalnim bankama u zemlji, i iznosa na ime kamate koja je dobijena od Standard banke u Londonu, u iznosu od dva i po miliona dolara godišnje. Tog novca nema nigde. Gde je taj novac? U čijim džepovima je završio? Dalje, da li je zaštita od plasmana dolarskih – deviznih rezervi NBJ u Veksim, a sadašnjoj Evroaksis banci u Moskvi, odakle je prema intervenciji centralne banke Rusije našim vlastima u Beogradu stizalo upozorenje, a suprotno standardima Banke za međunarodne obračune u Bazelu, da takve stvari ne mogu da se rade, da su protivzakonite i protiv međunarodnih standarda – da se plasiraju devizne rezerve u neku banku u inostranstvu, ako su akcionari, suvlasnici te banke, lica odakle potiču devizne rezerve. Centralna banka Rusije je upozoravala vlasti u Beogradu nekoliko puta da su dolarske – devizne rezerve u toj banci i dalje plasirane u rizično rusko tržište. Ostvareni su određeni profiti, koji su preko EFT-a (Energy Finance Team) Vuka Hamovića, Vojina Lazarevića, završavali i za finansiranje aktivnosti DSS-a i Vojislava Koštunice. Možda otuda i potiče bliska veza DSS-a i G17 plus, pa se oni, bez obzira na ono što se događa u međuvremenu, uzajamno slažu i razumeju. Da li hoće ljudi iz G17 plus iza ovoga da sakriju svoju odgovornost za zatvaranje dvadesetak banaka, posebno četiri banke – Beobanke, Beogradske banke, Investbanke i Jugobanke, gde je veliki broj ljudi, oko 8.000 radnika, ostao bez posla. Da li hoće Mlađan Dinkić da sakrije protivzakonito trošenje novca prošle godine na svom putešestviju po Nemačkoj i Engleskoj, kada je platio oko tridesetak hiljada evra, državnih para, novinarima koji su ga pratili na tom putu. Da li je možda to zbog nelegalnog i protivzakonitog, bez ikakve donete odluke od Savezne vlade ili vlada Srbije i Crne Gore, učlanjenja Miroljba Labusa u bord guvernera Evropske banke, gde je platio na ime učlanjenja SRJ u Evropsku banku 93 miliona evra. Podsećam vas da je na ime učlanjenja u Evropsku banku Makedonija platila osam i po miliona evra, a Hrvatska 12 miliona evra. Ili sakrivanje jedne od najvećih pljački državnog novca osnivanjem Nacionalne štedionice i stvaranja začaranog finansijskog kruga između NBJ, Nacionalne štedionice i Evroaksis banke u Moskvi. To je posebno pitanje o kome treba ova Narodna skupština, u narednom periodu, posebno i da se pozabavi i da ga razmotri. Da li je možda G17 plus, u nameri da sakrije pranje novca i finansijske malverzacije, na relaciji Hejvord kompanije sa Maršalskih ostrva i uplate određenih donatorskih sredstava HVB Hungari banci, u Segedinu, koje su na kraju završile u kasi G17 plus na Trgu Republike broj 5. Radi se o približno 19 miliona evra. Da li se radi o pljački od 150 miliona evra na ime prenosa kapitala Vojvođanske banke? Da li je izrada novčanice u Holandiji motiv stranci G17 plus da se što pre dokopa Narodne banke Srbije i da sakrije sve ove malverzacije koje je Mlađan Dinkić radio u prethodnom periodu. Francuska vlada je nedavno uplatila 399 hiljada evra na ime donacija, koliko je meni poznato, za razvijanje lokalnih samouprava, a taj novac je završio u Institutu G17 plus. Da li je to motiv ovoj stranci, koja je podnela predlog za donošenje ove odluke? Motiv postoji, moguće je, i u nameri Mlađana Dinkića da sakrije malverzacije i pranje novca koje je izvršio izradom kioska – menjačnica, pre dve ili tri godine, po Srbiji. Radi se o nekoliko hiljada kioska, koji su napravljeni u svrhu menjanja, tj. konvertovanja novca. Da li je uopšte bilo koji kiosk na teritoriji Srbije imao svoju funkciju i radio po onim pitanjima za koja je i napravljen. O tome su mnoge novine pisale i u tome je moguć motiv da Mlađan Dinkić sakrije od očiju javnosti i ovu malverzaciju koju je izveo na teritoriji Srbije. Ono što mene posebno brine, ono o čemu se najmanje govori danas u Srbiji je – bojazan, gospodo poslanici, to je bojazan moja i onih ljudi koji su delom u toku uticaja najveće sekte u svetu, Saentologa, koja kaže za sebe da ima 10 miliona pristalica, sekte koja je ovladala državnim i finansijsko – monetarnim sistemom Albanije, u nameri da ovlada finansijskim i monetarnim sistemom Srbije, upravo preko rukovodstva G17 plus, konkretno preko Miroljuba Labusa. Molim vas, Miroljub Labus je sa ljudima koji pripadaju nekim levičarskim strankama ušao i u sektu transedetalne meditacije, a blizu je i krugovima Saentologa, koja žele da ima odlučujući uticaj na finansijski i monetarni sistem zemlje. To je velika opasnost po našu državu, za našu privredu, za naše nacionalne interese, privredne, ekonomske interese. Tome bi trebalo ova skupština u narednom periodu da se pozabavi i da razmatra ova pitanja, jer postoji velika opasnost da je to upravo tako kao što sam vam rekao.
Hvala gospodine Radovanoviću. Narodni poslanik Željko Ivanji, a neka se pripremi narodni poslanik Veroljub Arsić.
Uvaženo predsedništvo, dame i gospodo narodni poslanici, zagrejali ste ove mikrofone i evo, čast mi je da se po prvi put obratim Narodnoj skupštini Republike Srbije. Želeo bih više da budem Tom Kruz, s obzirom da je on saentolog, nego neki sektaš, kako ste vi to naveli. Daleko od toga, gospodo, daleko od toga. Vratimo se, dakle, na suštinu ovog problema i na suštinu ove odluke koju danas predlažemo Narodnoj skupštini Republike Srbije. Vi ste rekli da ova odluka nije ustavna. Član 73. Ustava kaže u stavu 1. tačka 2. da je u nadležnosti Narodne skupštine Republike Srbije da «donosi zakone, druge propise i opšte akte». Ova odluka je opšti akt koji stavlja van snage pojedinačni akt, pojedinačni nelegalni akt. Dakle, osnov postoji u Ustavu. Ovo nije žurba, ovo je dobar početak. Mi želimo da Narodna skupština Republike Srbije počne svoj rad na pravim temeljima, dakle na temeljima legaliteta i legitimiteta. To je ono što čini pravni poredak - legalitet i legitimitet. Hajde da uzmemo u obzir fikciju da je guverner Narodne banke Srbije, tzv. Guverner, Kori Udovički izabrana legalno, kako su rekli veliki magovi demokratske misli, ova odluka je pravno perfektna, a što suštinski ne znači apsolutno ništa. Uzmimo tu fikciju u obzir, recimo, procedura je bila, ona je išla svojim tokom, odluka o izboru guvernera je objavljena u "Službenom glasniku RS", ali nemojmo zaboraviti jednu stvar: Narodna skupština Republike Srbije nikada nije usvojila zapisnik sa te sednice. To je ključ ovog problema. Šta to znači? To je poruka tog saziva Narodne skupštine. Mi ne stojimo iza te odluke, dakle, ta odluka nikada nije ni doneta. Iako je proizvodila pravne posledice na veliku žalost, a o tim posledicama ćemo verovatno biti vrlo brzo upoznati. Sada je pravi trenutak da Narodna skupština u novom sazivu, a koji je legitiman - ta volja može biti i ovakva i onakva, ona je izražena neposredno - želi da stane na put nelegalnostima prethodne Narodne skupštine i da zaštiti interes građana koji je ugrožen donošenjem nelegalne odluke o izboru guvernera Narodne banke Srbije. Nažalost, ta odluka, kao što sam rekao, doneta je, proizvodila je pravne posledice, a ta odluka je od ministra rudarstva i energetike napravila guvernera Narodne banke Srbije. Takođe, želim da kažem još jednu stvar. Izbor Vlade, kakve to ima veze sa izborom guvernera, apsolutno nema veze. To očuvanje nezavisnosti guvernera Narodne banke Srbije, to je osnovni princip po kome treba da posluje Narodna banka Srbije, nema apsolutno nikakve veze sa Vladom. Još nešto, gospođa Udovički je pre neki dan izjavila – Narodna banka Srbije ne sme da bude predmet političke trgovine. Upravo iz tih razloga mi danas donosimo ove odluke. Hvala.
Gospodine Arsiću, izvolite.
Dame i gospodo poslanici, pre nego što još neki kolega poslanik izađe za ovu govornicu, hteo bih da ga opomenem da ne priča gluposti o tome da odluka o imenovanju Kori Udovički za guverera ne postoji. Postoji, i te kako, inače ne biste sada pokušavali da je na određen nezakonit način poništite. U prošlom sazivu, u kome sam i ja bio narodni poslanik, sve i svašta se kralo. Nisu samo glasovi, to su bile i krađe poslaničkih mandata, razne zloupotrebe i falsifikovanje itd, da ne nabrajam. Međutim, nadao sam se da će sa novim sazivom taj jedan određen manir da prestane i gde će Skupština početi da radi u duhu Poslovnika o radu Narodne skupštine i Ustava Republike Srbije. Izgleda da sam se u toj svojoj nadi prevario. Sada imamo na dnevnom redu odluku koju Skupština treba da poništi. Jednu odluku koja je, nesporno je, doneta na način koji nije predviđen Poslovnikom o radu Skupštine Srbije. Iako o tome nemamo zvaničan stav relevantnih državnih organa, to je jedna činjenica, činjenica je da je i ta odluka objavljena u "Službenom glasniku" i da je proizvela određene pravne posledice. Sada mogu da kažem, lažni moralisti, koji se pozivaju na krađu glasova u Skupštini, jednu takvu odluku hoće da ponište. Valjda bi mi srpski radikali imali pravo da takve odluke tražimo i da smo mi prvi da se takve odluke ponište. Prvi smo sa ove govornice opominjali da se u Skupštini kradu glasovi, da se zloupotrebljavaju kartice i niko na to nije obraćao pažnju. Bio sam jedan od prvih poslanika koji je tadašnjem predsedniku Narodne skupštine, Draganu Mašrićaninu, ukazao na povredu Poslovnika i povredu člana koji se odnosi na način glasanja narodnih poslanika. Ne mogu da se setim imena tog svog kolege koji je zloupotrebio dve ili tri kartice, sam je sedeo i glasao je za još trojicu poslanika. Gospodin predsedavajući tada se na to nije ni obazirao. Nije tražio da se o toj povredi Poslovnika čak ni Skupština izjasni. Sada, odjednom, vidim moraliste koji kažu, bilo je krađe i ta odluka treba da se ukine. Samo bih hteo da se vratim na jedan deo, bilo je reči o tome već kada je bio izglasan taj famozni Zakon o radu, a koji u svakom slučaju, od kada je počeo da važi, proizveo mnoge teže pravne i praktične posledice po stanovništvo, građane i radnike ove države. Tada je, rečeno je to i sada, gospodin Miroljub Labus, tada član Instituta G17, član Demokratske stranke, izjavio da nema veze kako je donesen reformski zakon, bitno je da je donesen, makar se glasalo za taj zakon iz Soluna. Osim Radikalne stranke, tada je iskoristio i to svoje pravo predsednik Narodne skupštine Dragan Maršićanin da se on po tom pitanju kao nešto buni, baš kao, tako nešto, na kraju je podneo ostavku, a to je bio razlog jednog političkog marketinga DSS da se prikaže kao spasilac naroda od ostatka DOS-a. A to nije tačno, jer da ste stvarno spasioci, prva stvar koju bi vi, gospodine Mihajlov, trebalo da kažete jeste ta da tražite da se poništi Zakon o radu. To je bila prva ozbiljnija povreda Poslovnika i krađa glasova, a o tome ćutite. Sada se izjašnjavate o Kori Udovički, kao da je to mnogo bitno ko je ona i šta je ona u ovom trenutku, kada je pitanje dana kada će ona biti smenjena. Ovo je očigledno odluka koja je isključivo političko-revanšistički motivisana. Nema drugog opravdanja za ovakav postupak. Prvo se od Skupštine traži da poništi svoju odluku, iako to po zakonu nije moguće. Traži se da Skupština prekrši zakon koji je sama donela. Postoji li u ijednom parlamentu nešto gore? Mislim da ne postoji. Svi koji se iole razumete i u Poslovnik i u pravo složićete se sa mnom. Dalje, kada je u pitanju Narodna banka Srbije, niko od vas gospodo iz G 17 nije postavio pitanje kako je vaš guverner došao na čelo Narodne banke tadašnje Jugoslavije. To je bio upad u te prostorije, mesec i po dana predstavljao je tadašnju Narodnu banku Jugoslavije bez ikakvog zakonskog osnova, pa je čak i trošio devizne rezerve tadašnje Narodne banke Jugoslavije po nalozima nekakvih kriznih štabova. Jeste li te odluke poništavali, i ako ih poništite, možete li taj novac koji je potrošen da vratite? Ovo je neprincipijelan i nekorektan način, nemojte da neko pomisli da SRS brani Kori Udovički, znamo mi dobro i u ovoj skupštini smo mi osetili taj teror većine. Međutim, trebalo bi da ova skupština i bar ovaj saziv prekine sa tim manirom zloupotreba i kršenja Poslovnika o radu Narodne skupštine. To je jedini način da Narodna skupština Republike Srbije, kao predstavnik najviše zakonodavne vlasti, konačno počne da funkcioniše u interesu građana Srbije.
Hvala gospodine Arsiću. Reč ima prof. dr Nikola Milošević, a neka se pripremi narodni poslanik Igor Mirović.
Poštovana gospođo Pop-Lazić, poštovani narodni poslanici, i vi koji me slušate i vi koji me ne slušate, dozvolite mi, najpre, jednu metodološku napomenu. Mislim da nije dobro ulaziti u motive onog koji nešto ovde predlaže, jer nije bitno ko je nešto rekao, već šta je rekao. Jedan psihijatar kaže da ako neki šizofreničar izjavi da su dva i dva četiri, to ne znači da su pet. Ne možete pobiti njegovu izjavu tako što ćete pokazati, verovatno merodavnu dijagnozu nekog nadležnog psihijatra. Prema tome, držaću se samo onog što je predmet dnevnog reda i samo onog što je neko predložio, ne ulazeći u motive zarad kojih je on to učinio. Ovo što ovde držim u rukama, to je papir iz koga potiču svekoliki argumenti koje smo u javnosti, a i na ovoj skupštini čuli, u prilog odbrane odluke po kojoj je Kori Udovički postala guverner Narodne banke Srbije. To je opsežan tekst iz pera jednog španskog doktora prava. Ja ću vam iz njega pročitati samo jednu ključnu rečenicu. Ona glasi: "Naknadno osporavanje odluke donete u parlamentu usled nepostojanja kvoruma nije pravno moguće, pre svega zato što bi to, nalik na donošenje retroaktivnih zakona, bilo u suprotnosti sa načelom pravne sigurnosti". Da je tek na ovoj skupštini donesena odluka po kojoj bi kvorum bio neophodan za izglasavanje nekog stanovišta ove skupštine, dakle, da takva odluka ranije nije postojala u trenutku kada je Kori Udovički izabrana za guvernera Narodne banke, onda bi to značilo da se zakon ovde primenjuje retroaktivno. Nema znači nikakve retroaktivne primene zakona, ako se ukazuje na to da zakon koji je, kada je neka odluka donesena, važio nije poštovan, nego je prekršen. Odluka se donosi ili po nekom zakonu ili se donosi nezakonito, a ovo je odluka koja je nezakonito donesena, na osnovu jednog zakona koji je trebalo poštovati. Nešto drugo bi već bilo da je takva odluka donesena na osnovu neke tehničke greške prilikom elektronskog glasanja, a nešto je sasvim drugo kada je ona donesena, javna je tajna i ne treba to posebno dokazivati, na osnovu zloupotrebe poslaničkih kartica. Postoje zakoni koji i za to važe i koji su važili u to vreme, koji važe u svakoj demokratski uređenoj državi i neće biti da se retroaktivno primenjuje nekakav zakon ako se sudi na osnovu kršenja nekih elementarnih pravnih normi. Svaka zloupotreba poslaničkih kartica je, kao i svaki falsifikat, krivično delo i podleže krivičnom gonjenju. Prema tome, nije ovde reč o ugrožavanju pravne sigurnosti, jer se pravna sigurnost ne ugrožava time što poništavamo nezakonite odluke, nego je, naprotiv, reč upravo o tome da se osigura pravna sigurnost tako što će se nezakonite odluke poništavati. Dozvolite mi i jedno pitanje. Ovaj tekst ovde, koji ima preko 20 gusto štampanih stranica velikog formata, taj naš veliki prijatelj iz Španije sigurno nije, narodski govoreći, džabe radio, nego za dobre pare. Razume se, nije džabe radio ni prevodilac tog teksta na srpski jezik, a sigurno je plaćeno i onome ko je za potrebe tog gospodina, inače španskog doktora prava, prevodio naše relevantne dokumente, kao što su Poslovnik ili Ustav Republike Srbije. Sada bi se valjalo pitati iz koje kase. Dame i gospodo narodni poslanici, ako je to državna kasa, onda dozvolite da se zapitamo ko je dozvolio i na osnovu čega da se finansira jedan ovakav poduhvat ovog doktora pravnih nauka. Jedan naš pravnik, inače počivši, znao je nekada da kaže: "Mi, pravnici, smo kao krojači – kako nam kažu, mi tako skrojimo". Dakako da ne mislim da su svi pravnici krojači. Najveći broj pravnika časno obavlja svoje poslove, ali bojim se da gospodin iz Španije, koji nam drži lekcije o tome kako treba poštovati skupštinska načela, nije toliko pravnik, koliko je krojač. Dozvolite mi da skrenem vašu pažnju da slučaj gospođe Udovički ima i svoju moralnu ravan. U celom svetu ostavka se smatra elementarnom moralnom obavezom svakog onog ko se bavi javnim poslom. Neće biti da je ostavka, kao što je to izjavio jedan naš poznati liberal gospodin Mihajlović, "kukavički čin". Pre će biti da je to čin javne moralne odgovornosti. I to ne bilo kakva ostavka. Mi smo ovde čuli da je gospođa Udovički nudila ostavku, ali kao što znate, ima dve vrste ostavki: postoji ostavka koja se nudi i koja se može odbiti i postoji neopoziva ostavka; ona se ne nudi, ona se ne može odbiti. A neopozivu ostavku daje onaj ko suštinski drži do političkog morala. Dame i gospodo narodni poslanici, odavde je već odavno, još od 1945. godine, iz političkog života izopšteno i pravno i moralno načelo. Zar nije Josip Broz u svoje vreme rekao - "nemojte se držati zakona ko pijan plota". I zar nije sada, još jednom to da citiram, javno rečeno da je ostavka kukavički čin. Prema tome, ako se opredelimo za to da proglasimo navežećom odluku gospođe Udovički, mi na taj način doprinosimo da se pravna i moralna načela vrate u ovaj naš politički život. Mnogo smo slušali o potrebi da se reformišemo i da u Evropu dođemo. Međutim, ako neka vlast koja ne poštuje ni moralna ni pravna načela ne može da nas vodi u Evropu samo tako što će juriti svakog onog u koga Karla del Ponte upre svoj prst.
Gospodin Igor Mirović, neka se pripremi Rajko Baralić.
Gospodo narodni poslanici, imao sam još neki deo kada sam dolazio na sednicu Narodne skupštine, možda čak i nešto ranije, jer sam očekivao da će novi saziv Narodne skupštine na svojoj prvoj sednici, nakon sednice koja ima proceduralni karakter, raspravljati o važnim životnim pitanjima koja se tiču svih naših građana; onim prevashodnim, onim suštinskim. U tome me je ohrabrila poslanička grupa SRS, koja je odmah nakon verifikacije mandata podnela niz predloga zakona koji se baš i dotiču tih i takvih oblasti. Zakon o planiranju i izgradnji, čuveni zakon o legalizaciji, koji preti da uništi kućne budžete desetina hiljada porodica u zemlji, zbog samovlasti već bivšeg režima DOS-a ili krnjeg DOS-a, ili demokratskog bloka, zapravo tzv. demokratskog bloka, kako god hoćete. Predložili smo izmene Zakona o privatizaciji i rezoluciju o Kosovu i Metohiji, i pre neki dan kada sam dobio predlog dnevnog reda, vidim da je prva tačka Predlozi odluka o stavljanju van snage odluka o izboru guvernera Narodne banke Srbije i predsednika i članova Saveta Narodne banke Srbije. Razmišljao sam kako da definišem taj čin i shvatio sam da se samo jednom stručnom definicijom taj čin može odrediti: radi se zapravo o prvobitnoj akumulaciji funkcija. Pre nego što je formirana Vlada, u međustranačkim razgovorima, kada je očigledno bilo najvažnije ko će se koje funkcije dokopati, ovi iz G 17 su očigledno videli da moraju, kao što su to činili od 2000. do danas, biti nosioci jedne od najvažnijih funkcija, a nosioci su svih funkcija u oblasti finansija i bankarstva, funkcije guvernera Narodne banke Srbije. Oni su očigledno uslovili, a uslovljavali su i drugi učesnici u formiranju nove Vlade iz tzv. demokratskog bloka svoje dalje aktivnosti današnjim razrešenjem, zapravo stavljanjem van snage ove odluke izborom novog guvernera Narodne banke i članova Saveta, što je isto važno. Na ovoj prvoj odluci već se napravila jasna razlika između pozicije i opozicije u ovoj skupštini. Jedina opozicija danas, i to se već vidi, jeste SRS. Svi drugi su na izvestan način ranije ili danas učestvovali oko ove ujdurme kada je reč o izboru Kori Udovički, kada su se činila mnoga krivična dela, kao i danas kada je reč o nepravnom, naravno neustavnom, nezakonitom načinu da se Kori Udovički skloni iz Narodne banke, da se izabere novi guverner. Rekao sam već, motiv G17 plus da drži sve funkcije u zemlji, pogotovo ove funkcije u finansijskoj sferi, jeste da preko novog guvernera zataška sve ove afere čiji smo bili svedoci minulih nedelja i meseci, počev od afere koju je Mlađan Dinkić napravio kada je sa oružjem upao u Narodnu banku, pa sve do ovih najnovijih afera oko dokapitalizacije Nacionalne štedionice. DSS i u ovom i u onom sazivu svojim brojem poslanika ima zadatak da da snažan legitimitet svim ovim kriminalnim aktima, to je njena uloga i to se vidi. SPS je očigledno trgovala. Ona danas dobija predsednika Saveta Narodne banke, to će postati njen član. SPO i Nova Srbija, njima je svejedno. Samo da se što pre formira Vlada, da se raspodele funkcije i oni glasaju za bilo šta što je usmereno ka tom cilju. DS, tu nema šta mnogo da se doda, tu nema ničega novog, oni će uvek glasati za odluke koje su sa one strane zakona, i kada povodom ove prve odluke imate tako jasnu razliku između pozicije i opozicije, onda poštovani narodni poslanici, poštovani građani Srbije, vidite zapravo ko je istinski borac za pravo, pravdu i demokratiju u ovoj zemlji. U ovom sazivu Skupštine to je svakako SRS i njena poslanička grupa. Drugo veliko pitanje, osim ove suštine i ove prvobitne akumulacije funkcija, jeste pitanje da li je izabran potpuno pravni način da se izvrši sklanjanje Kori Udovički iz Narodne banke Srbije, da se promoviše novi guverner i da se u veoma kratkom roku zataškaju sve afere. Naravno da nije. Podneo sam amandman na član 1. ovog predloga, o čemu ću nešto kasnije govoriti kada budem imao više prilike i kada na red dođu amandmani, ali je iz teksta Predloga ove odluke jasno da nema nikakvog ni ustavnog ni zakonskog osnova, što naravno priznaje i predlagač, jer u obrazloženju se poziva na Poslovnik, što je prosto neverovatno, i oni malo iskusniji narodni poslanici znaju da to ne može biti pravni osnov kada se donese jedna ovakva odluka. Na kraju želim da vas pitam, baš vas novoformirana većino, koja će se naravno menjati od odluke do odluke, ali će kada je reč o ovakvim odlukama sasvim sigurno biti stalna, kada mislite da stavite na dnevni red ova druga goruća, važna pitanja, kada mislite da prestanete sa borbom za funkcije, kada mislite da raspravljate o zakonima o privatizaciji, o legalizaciji objekata, o zakonu koji treba da dovede do boljeg, snažnijeg i bržeg razvoja ove zemlje, da raspravljate o Kosovu i Metohiji. Kada ćete prestati sa jalovim nadgornjavanjima oko formiranja nove Vlade, kada ćete priznati da niste u stanju da formirate novu Vladu, kada ćete o tome obavestiti sve narodne poslanike i kada će vršilac dužnosti predsednika Republike raspisati nove izbore.
Replika, gospodin Dačić.
Dame i gospodo poslanici, ne želim da se mešam u političke stavove SRS-a i naravno ono što je govorio gospodin Mirović, želim samo da ispravim jedan detalj: gospodin Bjelica, koji je predložen za predsednika Saveta Narodne banke, nije član SPS-a. Isto kao što i Zoran Bingulac nije član SPS-a; kao što znate, član je SRS-a.
Reč ima narodni poslanik Rajko Baralić, a neka se pripremi narodni poslanik Nemanja Šarović.
Gospođo Pop-Lazić, dame i gospodo narodni poslanici, poštovani novinari, o trgovcima i o trgovini da ne govore oni koji mogu da naprave trgovačku akademiju, ima ih raznih.... (Aleksandar Vučić, sa mesta: A ti si pametan?) Pametan onoliko koliko je potrbno da ne budem član Srpske radikalne stranke. Nije ovo ništa lično. Moramo da unesemo malo atmosfere u sve ovo. Gospođo Pop-Lazić, da li možete vaše partijske drugove, da, ... gospođo Pop-Lazić, nadam se da ste čuli šta je gospodin Vučić izgovorio. Ne bojim se, nema problema. Ima puno razloga da ozbiljno danas govorimo da li je potrebno da se stavi van snage jedna odluka koja je proizvela čitav niz posledica u Srbiji. Izbor guvernera Narodne banke, Zakon o Narodnoj banci i izbor članova Saveta Narodne banke obezbeđen je na jedan nečastan, nedemokratski i način koji je potpuno suprotan normalnoj parlamentarnoj praksi. Bili smo svedoci jednom nasilju koje je prizvelo posledicu, realnu posledicu koja je danas napravila tešku atmosferu u Srbiji i u parlamentu. Podsećam vas da je iz pera novinara Aleksandra Arsenijevića list "Danas", 27. jula obavestio javnost da gospođa Neda Arnerić nije bila u dvorani kada se o tome glasalo, da ni onda, kao ni danas, nisam imao nikakav problem sa hrabrošću da to saopštim. "Ko se ženi na brzinu, kaje se natenane". Danas imamo priliku da to ispravimo. Slažem se sa svima onima koji danas govore da je to danas problematično učiniti, ali želim da ponudim odgovarajuću argumentaciju. Osim jedne izborne liste, sve druge izborne liste, tokom izborne kampanje, saopštavale su da je gospođa Kori Udovički, Savet guvernera Narodne banke i Zakon o Narodnoj banci izglasani su na nezakonit način. Jedino je SPS podnela krivične prijave protiv svih onih za koje smo mi mislili da jesu vinovnici ovog neparlamentarnog, nepravnog i nekorektnog događaja i dešavanja. Moram jednom rečenicom da ipak podsetim da je predsedavajuća Narodne skupštine u tom trenutku učinila da javno glasanje postane državna tajna, da uskrati poslaničkim grupama listing o glasanju, sa javnog glasanja, da na taj način direktno spreči poslaničke klubove da preduzimaju sve one postupke koji iz Poslovnika i iz zakona njima stoje na raspolaganju. Prema tome, ako je tri miliona ljudi u Srbiji glasalo, a jeste, ili glasanjem se izjasnilo da guverner jeste izabran na nezakonit način, onda danas mi imamo prema tim ljudima moralnu i svaku drugu obavezu da tu stvar ispravimo. Ispraviće je parlament, u parlamentu se nalaze narodni predstavnici, samo je narod izvor i utoka vlasti. Ne postoji niko drugi, osim narodnih poslanika, ko može sublimirati narodnu volju na ovom mestu, a dapri tom ne rizikuje da ne pogreši. Zbog toga predlažem da se ova stvar pažljivo, korak po korak, dovede u stanje da Narodna banka Srbije dobije legitimnog guvernera i legitimni savet. Prethodne odluke su bile legalne, ali nisu bile legitimne i u tome jeste osnovni problem. Zahvaljujem što sam bio u prilici da ovo kažem.
Reč ima narodni poslanik Nemanja Šarović, a neka se pripremi narodni poslanik Ksenija Milivojević.
Dame i gospodo narodni poslanici, SRS, kao što ste već čuli od mojih prethodnika, neće podržati Predlog odluke o stavljanju van snage Odluke o izboru guvernera Narodne banke Srbije i razlozi za to zaista su mnogobrojni. Kao prvo, nejasno je kako je predlog za donošenje ovakve odluke uopšte mogao da dođe do ove faze, odnosno do skupštinske rasprave, kada član 132. Poslovnika, koji propisuje šta sve obrazloženje predloga zakona treba da sadrži, a koji se na osnovu člana 156. Poslovnika Narodne skupštine shodno primenjuje i u postupku donošenja drugih skupštinskih akata, kao prvi uslov predviđa ustavni osnov za donošenje odluke. U obrazloženju predložene odluke umesto ustavni osnov stoji "osnov za donošenje odluke sadržan je u članu 130. Poslovnika", što znači da su samozvani legalisti ustavni osnov za donošenje odluke pronašli u Poslovniku, odnosno da ustavni osnov ne postoji. Nakon prijema ovakvog predloga, predsednik Narodne skupštine bio je dužan da na osnovu člana 133. Poslovnika zatraži da se predlog uredi u skladu sa Poslovnikom, pa da ga tek po eventualnom uređenju stavi na dnevni red. Dalje, u obrazloženju je navedeno da je prema računarskom izvodu o prisutnim poslanicima prilikom glasanja dana 22. jula 2003. godine bilo prisutno 126 narodnih poslanika, te da je opštepoznato da jedan broj evidentiranih narodnih poslanika nije bio u sali u kojoj je održana sednica, iz čega po mišljenju predlagača nedvosmisleno proizilaze dve činjenice: prva, da je došlo do zloupotrebe elektronskog sistema za glasanje, a što je gospodinu iz G17 plus i neposredno poznato, jer su neki od tih odsutnih poslanika našli mesto na njihovoj listi, na održanim izborima u decembru; i druga činjenica, da je na sednici bilo prisutno manje od 126 narodnih poslanika, odnosno da nije postojao Ustavom Srbije i Poslovnikom predviđen kvorum za odlučivanje, pa predlog odluke nije ni usvojen. Ako je to tako, postavlja se pitanje zašto se danas ne traži da Narodna skupština utvrdi da je došlo do zloupotrebe elektronskog sistema prilikom glasanja, jer, podsetiću, član 116. Poslovnika ne određuje rok u kome će zloupotreba biti utvrđena, već da će biti poništeno samo glasanje u kome je zloupotreba izvršena i da će se pristupiti novom glasanju. Znači, u Poslovniku nema ni govora o poništavanju odluke, već se poništava samo glasanje, a odluka nije ni doneta. Takođe, zašto se, ako je u obrazloženju navedeno da pravno gledano odluka o izboru guvernera Narodne banke Srbije nikada nije ni usvojena, niti je usvojen zapisnik sa te sednice, ne traži od nas da danas usvojimo zapisnik sa te sednice, gde će biti navedeno da prilikom glasanja u sali nije postojao kvorum, te da samim tim nije ni doneta bilo kakva odluka, već se traži da radi neke legalnosti i legitimnosti poništimo odluku, za koju sam predlagač kaže da, ponavljam, pravno gledano nije ni doneta. Takođe se postavlja pitanje da li je ovo jedina odluka koja pravno gledana nije doneta, a koju će nam novoformirana koalicija zatražiti da poništimo ili će na narednim sednicama zatražiti poništavanje još nekih odluka koje pravno gledano nikada nisu ni donete. Da li će oni koji danas u javnosti pred kamerama proživljavaju moralnu katarzu priznati sve svoje grehe, u čemu ćemo možda i poverovati u njihove dobre namere, ali se bojim da bi nam to uzelo previše vremena. Jer, da li će se setiti Zakona o radu koji je donet uz pomoć glasova iz Soluna, da li će se setiti vremena kada su u prošlom sazivu stavljali van snage odluku Skupštine o razrešenju pojedinih nosilaca pravosudnih funkcija, znači vezano za sudije Laloševića, Karamarković, Radmila Dragićevića i druge. Podsetiću vas da su srpski radikali i tada kritikovali taj čin. Što se tiče samog teksta predložene odluke, član I Predloga odluke glasi – stavlja se van snage Odluka o izboru guvernera Narodne banke Srbije. Možda bi, preciznosti radi, trebalo dodati i reči – koja nikada nije ni doneta. Pravi smisao ove odredbe nije poništavanje odluke, jer se odluka koja nije doneta svakako ne može poništiti, već je pravi cilj priznavanje, odnosno legalizovanje protivustavnog i protivzakonitog izbora Kori Udovički za guvernera Narodne banke Srbije. Da je to tako jasno govori i drugi član navedenog predloga, koji kaže – novoizabrani guverner Narodne banke Srbije može doneti akte kojima stavlja van snage akte guvernera Narodne banke Srbije, čiji se izbor ovom odlukom stavlja van snage. I dalje: akti novoizabranog guvernera Narodne banke Srbije ne mogu imati povratno dejstvo. Pravno gledano, potpuno su nepotrebne ove odredbe, jer budući guverner po samom zakonu ima pravo da donosi akte kojima će stavljati van snage akte kako sadašnjeg virtuelnog guvernera tako i akte svih prethodnih guvernera. Dakle, ti akti nisu nešto što je nepromenljivo. Kao drugo, po samom Ustavu, ti akti ne mogu imati retroaktivno dejstvo, pa je potpuno nejasno zašto je predlagač uopšte i stavljao ove odredbe u predloženu odluku, ali s obzirom na to da sam na ovaj predlog podneo i amandman, nešto više reći ćemo u raspravi o amandmanima.
Reč ima narodni poslanik Ksenija Milivojević, a neka se pripremi narodni poslanik Nataša Jovanović.
Poštovana gospođo Pop-Lazić, dame i gospodo, stiče se jedan neverovatan utisak na osnovu ovih prethodnih diskusija, a to je da je u Skupštini Srbije potpuno normalno krasti, odnosno da se to toliko često ovde dešavalo da to više ne predstavlja neuobičajenu pojavu, odnosno da ne predstavlja nikakav presedan i strašno je što je to tako. Sa druge strane, primedba je stavljena da preispitujemo, odnosno predlažemo da se stave van snage odluke o izboru guvernera i Saveta Narodne banke Srbije, a ćutimo na sve ostale zloupotrebe koje su se dešavale u ovoj skupštini. Naprotiv, pozdravićemo apsolutno svaku inicijativu da se preispita bilo koja odluka Narodne skupštine za koju poslanička grupa, kolege poslanici smatraju da su sporne i apsolutno ćemo podržati ne samo preispitivanje tih odluka, nego i sva ona sredstva koja mogu biti zakonski i u skladu sa Ustavom uptorebljena kako bi se te odluke eventualno stavile van snage ili na neki drugi način bile ispravljene zloupotrebe, kako je tvrđeno, koje su se u skupštini dešavale. Sa druge strane, govori se o žurbi kada je reč o izboru guvernera i Saveta Narodne banke Srbije i zaista mi nije jasno o kakvoj je žurbi ovde reč. Nelegalna i neustavna odluka o izboru guvernera i Saveta Narodne banke Srbije doneta je pre sedam meseci. Ako je sedam meseci žurba, onda zaista ne znam o čemu se radi, jer prosto je neverovatno da od trenutka kada je činjenica da se u Skupštini desila krađa glasova postala opštepoznata činjenica, odnosno kada je ona kao takva dokazana, ništa prethodni saziv Skupštine nije učinio da se ta odluka ispravi, osim što, kako je već rečeno, nije usvojen zapisnik sa te sednice. Dakle, sedam meseci svakako se ne može smatrati žurbom i verovatno je na neki način kasno da se ova odluka donosi, ali je dobro da se ta odluka donese, kako bi bar ovaj skupštinski saziv svoj rad počeo u jednoj legitimnoj atmosferi i to je upravo ono zbog čega se nalazimo ovde. Prethodni saziv Skupštine svojom poslednjom odlukom potpuno je urušio i ono malo legitimiteta što je ostalo, a ovaj saziv ne sme sebi da dozvoli i da počne da radi na jedan posve nelegitiman način. Kada je reč o ostavci gospođe Udovički koja se nudi ovde, postavlja se, pre svega, moralno pitanje: zašto gospođa Udovički nije ponudila ostavku onog trenutka kada je saznala da je izabrana krađom glasova? Pretpostavljam da u trenutku kada se ta krađa dešavala ona za to nije znala i o tome ne mogu da sudim. Moralni čin bio bi da je tada podnela ostavku i onda bi to imalo smisla. Sada takva ostavka jednostavno više ne može da ima bilo kakvog smisla. Prema tome, ono o čemu se ovde radi je to da mi moramo pokazati na jedan legitiman način da u Skupštini Srbije krađa glasova, odnosno zloupotreba kartica i zloupotreba bilo koje vrste ne samo da nije dozvoljena,jer prosto se samo po sebi podrazumeva da ne sme biti dovzoljena, već da to nije normalna pojava, odnosno da u Skupštini nije normalno krasti. Samo će tako ova skupština imati onaj legitimitet koji može i treba da ima, upravo i u ime građana koji su je birali. Hvala vam.
Reč ima narodni poslanik Nataša Jovanović, a neka se pripremi narodni poslanik Đorđe Mamula.
Dame i gospodo narodni poslanici, Srbija i svi građani Srbije su dočekali da u Narodnoj skupštini Republike Srbije bude 82 poslanika SRS, jer je poslanička grupa srpskih radikala sa 23 poslanika oborila prethodnu Vladu Repbulike Srbije. Tri godine je ukazivala na krađu u parlamentu, na krađu van parlamenta, na sve ono što ste vi radili kao promoteri petooktobarske revolucije, pučisti koji su upadali automatskim puškama u državne institucije, a među njima je prvi jurišnik bio bivši guverner Narodne banke Jugoslavije Mlađan Dinkić. Interesantno je sa koje pozicije nastupaju danas predstavnici neke nove stranke u parlamentu Republike Srbije bez otimanja mandata, koji, uzgred budi rečeno, na svojoj listi imaju i predstavnike stranke, ako to može tako da se nazove, koji su u momentu izglasavanja Kori Udovički bili na jugu Srbije i toga se setili. Ne posle nekoliko dana, već u zimsko vreme, a radnja je bila smeštena u 22. juli 2003. godine i po sistemu – držte lopova, oni nam upućuju predlog, potpuno neustavan, pravnički neuređen, o čemu je govorio jedan mladi kolega srpski radikal malopre ovde, da se stavi van snage Odluka o izboru Kori Udovički. Jedan drugi predstavnik političke stranke koja je pretendovala da uđe u Vladu, ali je očigledno da ga ovi drugi neće, jer su mu tako saopštili, rekao je da to nije potrebno i da su u pravu bili srpski radikali, jer zašto bi to, kada je Kori Udovički sama ponudila pre izvesnog vremena da će podneti ostavku. To uopšte nije tačno. Ona je to u jednom momentu rekla, a onda povukla tu svoju odluku u centralnoj informativnoj emisiji, rekavši da ona neće da bude predmet politizacije. I sve se to dešava u Srbiji danas, posle 28. decembra, kada poštovana gospođa Pop-Lazić predsedava Skupštinom umesto da je predsednik Skupštine, jer SRS ima 82 poslanika. Sve se to dešava danas u Srbiji kada SRS umesto da bude, već sada, odgovorna vlast i da njen premijer u Srbiji bude Tomislav Nikolić, uz odgovorne i časne ljude, ministre koji su spremni da pokrenu proizvodnju, da smanje siromaštvo, da učine da ima što više zaposlenih, a ne nezaposlenih, mi imamo jednu jalovu raspravu bivših, budućih, ko zna kojih koalicionih partnera, iz političke grupacije koja sada predstavlja neki reciklovani DOS. Imamo neke koji su tu došli spletom srećnih okolnosti. Čudom se čude kako su se tu našli. Imaju predsednika koga niko ne sluša, koji se tu pitaju ili ništa ne pitaju i koji su danas spremni, zajedno sa vama drugima, da glasaju na ovako protivustavan način. Moram da vas podsetim, dame i gospodo, a naročito vas kojima je ovde sada boravak u Narodnoj skupštini vatreno krštenje, da je 10. jula prošle godine bilo izvesno da će Mlađan Dinkić, taj vođa petooktobarske revolucije, biti smenjen. Natovrzli se na njega i Živković, i Đinđić, i Đelić, i Bojan Pajtić i cela ta DOS-ovska klika, koja mu je nekad bila koalicija, danima govoreći o tome da je on taj koji ugrožava reforme, da je on taj koji troši narodne pare, ali im nije jasno u celoj toj priči otkud on da povede Aleksandra Vlahovića u ono putešestvije po Londonu i ostalim evropskim metropolama. A vi danas, gospodo, naročito vi iz G17 plus, tako se zovete je l' da, imate isto objašnjenje kao i oni koji su smenjivali vašeg Mlađana Dinkića, da bi bilo veoma neophodno da se izglasa baš ovakav predlog neustavne odluke, jer ovakva situacija, odnosno položaj i funkcija Kori Udovički ima veoma štetne posledice na rad državnih organa, život građana, legalnost i legitimnost predstavljanja Republike Srbije u međunarodnim finansijskim institucijama. To je ono čime se vi bavite, a ušli ste kao poslanici nekom manjinskom voljom građana u Skupštinu, umesto da se bavite trenutnom, gorućom situacijom u našoj zemlji – kakav je položaj onih koje ste ostavili bez posla. Ne zaboravite da je član Demokratske stranke, uz vaš i blagoslov Miroljuba Labusa, samozvani gradonačelnik Novog Sada Borislav Novaković, koji se nalazio u Solunu, glasao, odnosno vi njegovom karticom, za Zakon o radu i posle toga ste krenuli sa listama za odstrel, počev od "Zastave" i drugih fabrika i ostavili na stotine hiljada ljudi bez posla. To je za vas tada bila normalna odluka. Imali ste opravdanje jer ste zajedno vršili vlast, kao što i ovi sada pokušavaju da naprave neki novi koalicioni blok, grabeći se za fotelje, za funkcije, za privilegije, pa kažu – ma nema veze, Vlada mora da bude napravljena, samo da mi dođemo na vlast, samo da mi uđemo u Nemanjinu ulicu. Imali ste opravdanja za tako nešto. Opravdanja za sve vas nema, ma kako vi da se zovete, debeovski reformski blok, uz pomoć socijalista, nove reformisane levice, kao što želite da je predstavite, uz pomoć ovih ili onih, vama spasa nema. Svi ste vi kod građana Srbije apsolutno isti i dolazimo do situacije u kojoj svaki normalan građanin, i onaj koji posmatra sednice Narodne skupštine, i onaj koji teško živi, i onaj koji je zabrinut za svoju budućnost, svoje dece, razmišlja samo na jeda jedini ispravni način – vidim gde je spas, vidim gde je izlaz, to su srpski radikali. To su novi izbori, da ove rasteramo, da normalni ljudi dođu na vlast, da se raspišu izbori i da onda, ne kroz pretvaranje – mi smo za ovo, ali posle izbora radite drugačije - izađete sa svojim ljudima, sa svojim listama, bez skrivanja, bez laži, bez obmana, kao što to mi radimo, jasno, čista obraza i čista srca i kažemo građanima šta smo spremni za njih da uradimo. Vi za to jednostavno niste sposobni, ma koliko da vas pritiskaju vaši zapadni mentori, ma koliko da su trvenja, ucene i pritisci među vama izraženi, kako god da obrnete i da okrenete, kakva god Vlada da se napravi, ona će biti na staklenim nogama, ona se zasniva na pritiscima i ucenama. Onim istim pritiscima i ucenama pod kojima je smenjen Mlađan Dinkić, a izabrana za guvernera Kori Udovički. Meni, gospođice Milivojević, nije potreban nikakav video-bim da ovde vršim istragu i da pokazujem ko je gde sedeo, jer mi poslanici SRS i naš šef poslaničke grupe, gospodin Tomislav Nikolić, znamo kakve su krađe vršene u ovom parlamentu, na kakav nelegalan i neligitiman način ste izglasavali sve pogubne zakone, i budžet, i Krivični zakon, i Zakon o privatizaciji, i zakon o lustraciji i raznorazne druge štetne zakone; zakon o saradnji sa antisrpskim Haškim tribunalom, sve ono zbog čega se svaki normalan čovek stidi i zbog čega svaki normalan čovek razmišlja na način koji ovde iznosim, a to je da zagovara nove izbore. Da je pravde i pravičnosti u ovoj zemlji, ne samo da bi gospođa Pop-Lazić bila u situaciji da raspiše nove parlamentarne izbore, jer je očigledno da i posle dva meseca mi Vladu nemamo, nego bi mogla već koliko sutra da raspiše izbore za predsednika Republike. Pa da krenemo redom – domaćin na čelo Srbije, Tomislav Nikolić; krećemo dalje – radikalska vlada; ministri – odgovorni ljudi; normalni zakoni, zaposlenje, projekti za Srbiju. A ne ovako, skupili se opet samo malo presvučeni u neka druga odela, možda malo zamaskirani, s koca i konopca, oni isti, reciklovani DOS, oko novog stožera DSS-a. I niste vi iz Demokratske stranke Srbije toliko bili gadljivi na izbor Kori Udovički, ni vaš predsednik Vojislav Koštunica, vajni mandatar, ili možda on to nije. Samo tri dana posle krađe u Skupštini, 25. jula, dok se Neda Arnerić, bez kartice, šta će joj ona, sunča i brčka u Bodrumu, kada je izabrana Kori Udovički, Vojislav Koštunica izjavljuje da bi mogao da uđe u postizbornu koaliciju sa Demokratskom strankom i G17 plus. E, vi iz Demokratske stranke im sada niste po volji. Ovi iz G17 plus im trebaju, jer hoće ministarske fotelje i gospodin Mihajlov i gospodin Jočić, znate, u međuvremenu porasli apetiti, pa vidite i po ponašanju Maršićanina da je ovo njemu samo prolazna stanica. Kad bi on, da hoće da se ustoliči na mestu predsednika Narodne skupštine, prepustio da Skupštinu na ovaj demokratski i ponosan način vodi gospođa Pop-Lazić. [[Glasovi – tema. Žagor.]] Ali, verujem da nećete biti u situaciji da napravite takvu vladu; i ako je napravite budite sigurni, dame i gospodo, kojima je sada ovde sve šareno, lepo, smešno, dok vas kao Natašu Mićić ne zažuljaju stolice i ne bude vam neudobno, ne budu vam dovoljne plate, dnevnice i sve privilegije, dotle će Srpska radikalna stranka, počev od danas, krenuti da govori ponovo sve o vama; ko ste, kakvi ste i nema više potrebe da to građanima pričamo. Oni sve znaju. Imaćemo, ako ne ove vanredne parlamentarne, gotovo je sigurno, moraćemo da imamo, bar zbog ovih legalista, predsedničke izbore, da pođemo od Tome Nikolića, a stići ćemo do radikalske Srbije. Hvala na pažnji.
Predlažem da završimo rad za današnji radni dan. Određujem pauzu do sutra u 10,00 časova.